Электрон ҳисобварақ-фактураларни электрон расмийлаштириш, сақлаш ва ҳисобини юритишнинг вақтинчалик тартиби тўғрисидаги Низом (АВ томонидан 05.02.2019 й. 3136-сон билан рўйхатга олинган Давлат солиқ қўмитасининг 29.12.2018 й. 2018-79-сон қарорига илова)Маълумотлар тизими «Электрон ҳисобварақ-фактураларни электрон расмийлаштириш, сақлаш ва ҳисобини юритишнинг вақтинчалик тартиби тўғрисидаги Низом (АВ томонидан 05.02.2019 й. 3136-сон билан рўйхатга олинган Давлат солиқ қўмитасининг 29.12.2018 й. 2018-79-сон қарорига илова)» | NRM.uz\nКомментарий к документу - NB! Мазкур Низом 2019 йил 31 декабрга кадар амал килади.\n2019 йил 5 февралда 3136-сон\nЭлектрон ҳисобварақ-фактураларни электрон\nрасмийлаштириш, сақлаш ва ҳисобини юритишнинг\nвақтинчалик тартиби тўғрисидаги\nМазкур Низом Ўзбекистон Республикасининг Солиқ кодекси, Ўзбекистон Республикаси Президентининг 2018 йил 26 июндаги ПҚ-3802-сон "Давлат солиқ хизмати органлари фаолиятини тубдан такомиллаштириш чора-тадбирлари тўғрисида"ги қарори ҳамда Ўзбекистон Республикаси Вазирлар Маҳкамасининг 2018 йил 6 октябрдаги 807-сон "Солиқ маъмуриятчилигида замонавий ахборот-коммуникация технологияларини қўллашни кенгайтириш чора-тадбирлари тўғрисида"ги қарорига мувофиқ электрон ҳисобварақ-фактураларни электрон расмийлаштириш, сақлаш ва ҳисобини юритишнинг вақтинчалик тартибини белгилайди.\nэлектрон ҳисобварақ-фактура (бундан буён матнда ЭҲФ деб юритилади) - товарларни (ишларни, хизматларни) реализация қилиш ва сотиб олиш фактини тасдиқлайдиган, электрон ҳужжат айланиши тизими орқали тақдим этиладиган ва қабул қилинадиган электрон ҳужжат;\nэлектрон товар-транспорт юкхати (бундан буён матнда ЭТТЮ деб юритилади) - транспорт жараёнининг қатнашчилари учун ягона бўлган, товар-моддий бойликларни ҳисобдан чиқаришга, уларни йўлда ҳисобга олишга, кирим қилишга, омбор, тезкор ва бухгалтерия ҳисоби учун, шунингдек юк ташилганлиги учун ҳисоб-китоб қилиш ва бажарилган ишнинг ҳисобини юритиш учун мўлжалланган, электрон ҳужжат айланиши тизими орқали тақдим этиладиган ва қабул қилинадиган электрон ҳужжат;\nэлектрон ишончнома - хўжалик юритувчи субъект томонидан етказиб берувчилардан товар-моддий бойликларни олиш учун ишончли шахсга берилган ва хўжалик юритувчи субъектнинг электрон рақамли имзоси билан тасдиқланган электрон ҳужжат;\nэлектрон ҳужжат идентификатори - электрон ҳужжатни масофадан идентификация қилиш имконини берувчи оператор тизими ёки Ўзбекистон Республикаси Давлат солиқ қўмитасининг ахборот тизими томонидан автоматик равишда белгиланадиган электрон ҳужжатнинг уникал рақами;\nюкни жўнатувчи - юк эгасининг номидан иш кўрувчи ёки ташиш шартномаси бўйича юкнинг эгаси ҳисобланувчи ЭТТЮда жўнатувчи сифатида кўрсатилган шахс;\nюкни олувчи - юкни олишга ваколат берилган ва ЭТТЮда кўрсатилган шахс;\nюкни ташувчи - қонун ҳужжатларида белгиланган тартибда юкларни транспорт воситаси ёрдамида ташиш хизматларини кўрсатувчи (юк ташишни амалга оширувчи) шахс;\nЎзбекистон Республикаси Давлат солиқ қўмитасининг ахборот тизими (бундан буён матнда ДСҚ АТ деб юритилади) - электрон ҳужжатларни марказлаштирилган ҳолда сақлаш, ҳисобини юритиш, қайта ишлаш ва узатиш тизими;\nQR-код - якунланган электрон ҳужжатга бириктириладиган ва ҳужжатни қоғоз шаклида чоп этилганда кўрсатиладиган махсус график коди. QR-код тегишли мобил иловалар ва дастурий маҳсуллар орқали ўқиш (сканерлаш) вақтида электрон ҳужжат ҳақидаги маълумотлар аниқланади.\n2. Мазкур Низом топшириқ шартномалари бўйича амалга оширилаётган операцияларга, шунингдек авиа ва темир йўл транспорти орқали товарларни етказиб бериш (ташиш)ни назарда тутувчи хўжалик шартномаларига нисбатан татбиқ этилмайди.\n3. Электрон ҳужжат айланиши Ўзбекистон Республикаси Ахборот технологиялари ва коммуникацияларини ривожлантириш вазирлигининг эксперт хулосасини олган ташкилотлар - электрон ҳужжат алмашиш операторлари ёки Ўзбекистон Республикаси Давлат солиқ қўмитасининг интерактив давлат хизматлари (бундан буён матнда оператор деб юритилади) орқали амалга оширилади.\n4. Электрон ҳужжатларни юбориш ва қабул қилишда хўжалик юритувчи субъектлар томонидан ҳар бир электрон ҳужжат учун электрон ҳужжат айланиши алоҳида амалга оширилади.\nХўжалик юритувчи субъектлар турли хил операторларнинг ахборот тизимларидан фойдаланганида операторлар ўртасидаги электрон ҳужжат айланиши ДСҚ АТ орқали амалга оширилади.\n5. Оператор электрон ҳужжатларга хизмат кўрсатувчи дастурий-аппарат мажмуасининг узлуксиз фаолиятини таъминлайди ҳамда хўжалик юритувчи субъектларга ўзининг ахборот тизимидан доимий фойдаланиш имкониятини яратиб беради.\n6. Операторлар ўзларининг ахборот тизимларини ўзаро интеграциясини таъминлашлари шарт.\n2-БОБ. ЭҲФЛАРНИ ТАҚДИМ\nЭТИШ ВА ҚАБУЛ ҚИЛИШ\n7. Етказиб берувчи ЭҲФни сотиб олувчига тақдим этишда ЭҲФни мазкур Низомнинг 1-иловасида келтирилган шаклда расмийлаштиради ҳамда ўзининг электрон рақамли имзоси билан тасдиқлаган ҳолда юборади.\nЭҲФ санаси ва идентификатори автоматик тарзда шаклланади ва электрон ҳужжатга QR-коди бириктирилади. ЭҲФнинг тартиб рақами автоматик тарзда операторнинг ахборот тизими томонидан шакллантирилади ёки етказиб берувчи томонидан киритилади.\n8. Етказиб берувчи томонидан тасдиқланган ЭҲФ етказиб берувчининг оператори томонидан сотиб олувчига юборилади ва операторнинг ахборот тизими электрон ҳужжатга "етказилган" мақомини бириктиради.\n9. Сотиб олувчи келиб тушган ЭҲФ билан танишиб чиққанидан сўнг, уни ўзининг электрон рақамли имзоси билан тасдиқлайди ёки ушбу ЭҲФни сабабини кўрсатган ҳолда рад этади.\nСотиб олувчининг ишончли вакили етказиб берувчидан товарларни қабул қилиб олиши талаб этилса, сотиб олувчи электрон ишончномани мазкур Низомнинг 2-иловасига мувофиқ шаклда расмийлаштиради ва етказиб берувчига юборади. Томонлар электрон ишончномани операторнинг ахборот тизими орқали юборади ва қабул қилиб олади.\nЕтказиб берувчи қабул қилинган электрон ишончнома асосида ЭҲФни шакллантиради.\n10. Сотиб олувчи томонидан тасдиқланган ЭҲФ операторнинг ахборот тизими орқали етказиб берувчига юборилади. Бунда электрон ҳужжат "етказилган" мақомидан "тасдиқланган" мақомига ўзгаради ва ЭҲФ икки томонлама тасдиқланган ҳисобланади.\n11. Сотиб олувчи ЭҲФни тасдиқлашни рад этганда, рад этиш сабабини кўрсатган ҳолда ўзининг электрон рақамли имзоси билан тасдиқлайди. Бунда электрон ҳужжат "етказилган" мақомидан "рад этилган" мақомига ўзгаради.\n12. Олдин шакллантирилган ЭҲФга тузатиш киритиш зарурати пайдо бўлган тақдирда, қўшимча ЭҲФ шакллантириш мазкур бобда белгиланган тартибда амалга оширилади. Бундай ҳолларда қайта шакллантирилган ЭҲФнинг реквизитларида ўзгартириш киритилаётган олдин шакллантирилган ЭҲФнинг рақами ва санаси кўрсатилади.\n13. Товарларни (ишларни, хизматларни) жисмоний шахсга реализация қилишда, етказиб берувчи ЭҲФ шакллантириб, ўзининг электрон рақамли имзоси билан тасдиқлайди. ЭҲФнинг санаси автоматик тарзда шаклланади, электрон ҳужжатга QR-коди бириктирилади ва "тасдиқланган" мақоми берилади.\nЭҲФ шакллангандан сўнг, етказиб берувчи уни қоғоз шаклида чоп этиб жисмоний шахсга тақдим этади.\n3-БОБ. ЭТТЮНИ ТАҚДИМ ЭТИШ\nВА ҚАБУЛ ҚИЛИШ\n14. Товар-моддий бойликларни транспортда ташиш эҳтиёжи пайдо бўлганда, юкни жўнатувчи у бошқа ташкилотнинг транспорт хизматларини буюртмачиси ҳисобланишидан, шунингдек юк ташиш юкни жўнатувчи ёки юкни олувчига тегишли бўлган транспорт воситаси орқали амалга оширилишидан қатъий назар, мазкур Низомнинг 3-иловасида келтирилган шаклда ЭТТЮни расмийлаштиради.\n15. ЭТТЮ санаси автоматик тарзда шаклланади ва электрон ҳужжатга QR-коди бириктирилади. ЭТТЮнинг тартиб рақами автоматик тарзда операторнинг ахборот тизими томонидан шакллантирилади ёки юк жўнатувчи томонидан киритилади.\nЭТТЮ шакллангандан сўнг, юкни жўнатувчи электрон ҳужжатни ўзининг электрон рақамли имзоси билан тасдиқлайди ва операторнинг ахборот тизими орқали юкни ташувчи ва юкни олувчига юборилади ҳамда тизим электрон ҳужжатга "етказилган" мақомини бириктиради.\nАгар юкни жўнатувчи ва юкни олувчи бир хўжалик юритувчи субъект бўлса, юк жўнатувчи томонидан тасдиқланган ЭТТЮ фақат юкни ташувчига юборилади.\nАгар юкни жўнатувчи, юкни ташувчи ва юкни олувчи бир хўжалик юритувчи субъект бўлса, юкни жўнатувчи томонидан тасдиқланган ЭТТЮ ҳеч кимга жўнатилмайди ва ҳужжатга "юкни ташувчи томонидан тасдиқланган" ва "юкни олувчи томонидан тасдиқланган" мақоми берилади.\n16. Юкни ташувчи қабул қилинган ЭТТЮ билан танишиб чиққанидан сўнг, уни ўзининг электрон рақамли имзоси билан тасдиқлайди ёки сабабини кўрсатган ҳолда тасдиқлашни рад этади.\n17. Юкни ташувчи ЭТТЮни тасдиқлаган тақдирда ЭТТЮга "етказилган" мақомидан "юкни ташувчи томонидан тасдиқланган" мақомига ўзгаради.\n18. Юк белгиланган манзилга етказилиб, уни топшириш-қабул қилиш амалга оширилганидан сўнг, юкни олувчи ЭТТЮни ўзининг электрон рақамли имзоси билан тасдиқлайди ёки уни тасдиқлашни сабабини кўрсатган ҳолда рад этади.\n19. Юкни олувчи ЭТТЮни тасдиқлаган тақдирда ЭТТЮга "юкни олувчи томонидан тасдиқланган" мақоми берилади.\n20. Юкни ташувчи ёки юкни олувчи ЭҲФни тасдиқлашни рад этганда, рад этиш сабабини кўрсатган ҳолда ўзининг электрон рақамли имзоси билан тасдиқлайди. Агар юкни ташувчи ёки юкни олувчидан биттаси ЭТТЮни тасдиқлашни рад этган бўлса ЭТТЮ "етказилган" мақомидан "рад этилган" мақомига ўзгаради.\n21. Олдин шакллантирилган ЭТТЮга тузатиш киритиш зарурати пайдо бўлганда, қўшимча ЭТТЮни шакллантириш мазкур бобда белгиланган тартибда амалга оширилади. Бундай ҳолатда ЭТТЮнинг реквизитларида ўзгартириш киритилаётган олдин шакллантирилган ЭТТЮнинг рақами ва санаси кўрсатилади.\n4-БОБ. ЭЛЕКТРОН ҲУЖЖАТЛАРНИ САҚЛАШ\n22. Оператор тасдиқланган электрон ҳужжатларни ўзларининг базаларида камида беш йил давомида сақлайди ва ҳисобини юритади.\n23. Тасдиқланган электрон ҳужжатларни кейинчалик сақланишини таъминлаш, архив иши тўғрисидаги қонун ҳужжатларига мувофиқ Ўзбекистон Республикаси Давлат солиқ қўмитаси томонидан амалга оширилади.\n24. Мазкур Низом талабларини бузилишида айбдор бўлган шахслар қонун ҳужжатларида белгиланган тартибда жавобгар бўлади.\n25. Ушбу Низом Ўзбекистон Республикаси Молия вазирлиги, Ахборот технологиялари ва коммуникацияларини ривожлантириш вазирлиги ва Савдо-саноат палатаси билан келишилган.\nтузатиш киритувчи ҳисобварақ-фактура\nжисмоний шахсларга (ЯТТлардан ташқари) реализация қилинганда\n20___ йил "____"____________ даги\n______-сонли юк жўнатиш ҳужжатига\nЕтказиб берувчи ____________________________\nҚўшилган қиймат солиғи тўловчисининг\nрўйхатдан ўтиш коди ________________________\nСотиб олувчи ___________________________\nрўйхатдан ўтиш коди _____________________\nёқилғиси ва газ\n(ишонч билдирган шахснинг Ф.И.О.)\nТовар-мооддий бойликларни олишга\n20____ йил "___" ______________ даги _____-сонли ҳисобварақ-фактура бўйича\n"___" ______________ 20__ йил\n20____ йил "___" ______________ гача ҳақиқий ҳисобланади.\nЭлектрон ишончнома берилган шахс:\nсерия____ рақами ___________\n"___" ________________ 20__ йил\n"______" ________________ 20__ йил\nТузатиш киритувчи ЭТТЮ\nЭЛЕКТРОН ТОВАР-ТРАНСПОРТ ЮКХАТИ\nЙўл варақаси рақами\nЕтказиб берувчи сотиб олувчига\nрўйхатдан ўтиш коди\n1. Юклаш жойи\n1. Тушуриш жойи\n2. Юклаш жойи\n2. Тушуриш жойи\n3. Юклаш жойи\n3. Тушуриш жойи\nЮК ТЎҒРИСИДА МАЪЛУМОТ\nЮкнинг умумий қиймати\nҚабул қилди ҳайд/эксп.:\n2019 йил 11 февраль, 6-сон, 112-модда


АҚШ полицияси Туркия президенти қўриқчиларига қарши жиноят иши очади\n10 август 2020, Тошкент вақти: 04:19\nТуркия элчиси қароргоҳидан ташқарида ўтказилаётган тинч намойиш иштирокчилари ва президент тансоқчилари ўртасида 16 май куни содир бўлган муштлашув АҚШ ва Туркия ўртасидаги алоқаларни совутди.\nАҚШда ўтган ойда Вашингтон шаҳрида намойишчилар ва Туркия президенти Ражаб Тоййип Эрдўғон қўриқчилари ўртасидаги муштлашувга алоқадор икки шахс қўлга олинди.\nАҚШ полицияси, шунингдек, Туркия президентининг ўндан ошиқ тансоқчисига қарши жиноят иши очишни режалаштирмоқда. Бу ҳақда 14 июнь куни пойтахт расмийлари билдирди.\nМуштлашувда 11 киши турли жароҳат олган эди.\nВашингтон полициясининг билдиришича, виржиниялик Синан Норин жисмоний куч ишлатиб ҳужум қилишда, нью-жерсилик Эюп Йилдирим эса икки оғир жиноятга қўл уришда айбланмоқда.\nМатбуот хабарларига кўра, бу икки шахс намойишчилар орасида бўлган.\nЭндиликда Эрдўғоннинг муштлашувда иштирок этган ўндан ошиқ тансоқчисига расмий айблов қўйилиши кутилмоқда.


Мухожир картасини қандай тўлдириш керак? — Меҳнат мухожирларига ҳуқуқий кўмак кўрсатиш халқаро Ассоциация\n1. Мухожир картаси —\nбу нима? 2. Мухожир картаси\nқандай кўринишга эга? 3. Мухожир картаси\n4. Мухожир картасини\nтўлдириш 5. Мухожир картасини йўқотиб\nқўйганда нима қилиш керак? 6. Мухожир картасини\n1. Мухожир картаси — бу нима?\nМухожир картаси бу — чегарада паспорт назоратидан ўтиш пайтида тўлдириш учун бериладиган оддий бир қоғоз эмас! Мухожир картаси бу — ҳақиқий ҳужжат бўлиб, унда РФга кириб келаётган чет эл фуқароси ҳақида маълумотлар жамланган бўлади. Шунингдек, мухожир картаси Россия Федерациясида вақтинчалик яшаётган мухожирни назорат қилиш учун ҳам хизмат қилади.\nМухожир картаси чет эл фуқаросига Россия ҳудудида вақтинча рўйхатда туришини кейинги расмийлаштириши, ишлаш учун патентни ёки ишлаш учун рухсатномани расмийлаштириши учун керак бўлади. Шу сабабли мухожир картаси тўғри тўлдирилиши ҳамда йўқолиб қолиш эҳтимолини минимум ҳолатга келтириш учун тайинли жойда (масалан, паспорт билан) сақланиши керак.\nРФ ҳудудида чет эл фуқароси томонидан мухожир картасидан фойдаланиш тартибини Россия Федерацияси Ҳукуматининг 2004.16.08даги №413-рақамли қарори билан тасдиқланган мухожир картасидан фойдаланиш қоидалари асосида белгиланади.\n2. Мухожир картаси қандай кўринишга эга?\nМухожир картасининг намунаси.\nМухожир картаси икки қисмдан иборат:\n«А» — Кириш\n«Б» — Чиқиб кетиш\nЧегарада паспорт назоратидан ўтиш пайтида иккала қисм тўлдирилади. Лекин «А» қисм чегарачиларда қолдирилади, «Б» қисм эса кейинчалик сиз ҳужжатларингизни расмийлаштира олиш (рўйхатдан ўтиш, патент ва б.лар) ингиз учун ҳамда Россия ҳудудида бўлишингиз қонуний эканини тасдиқлашингиз учун қўлингизда қолади.\n3. Мухожир картаси қаерда берилади?\nМухожир картаси қуйидаги ўринларда берилади:\nсамолет билан учиб келганингизда ёки денгиз транспорти билан сузиб келганингизда;\nпоезд воситасида кўчиб ўтганингизда;\nавтобус ёки бошқа жамоат транспортида кириб келганингизда;\nшахсий автомобилда ёки яёв чегарани кесиб ўтганда.\nРФ ҳудудига келаётган чет эл фуқароларига мухожир картаси БЕПУЛ БЕРИЛАДИ! Агар мухожир картасини беришгани учун Сиздан пул талаб қилишса, бу РФнинг қонунчилигини тўғридан тўғри бузиш саналади.\n4. Мухожир картасини тўлдириш\nАгар сиз РФда меҳнат фаолияти юритишни, ишлашга патентни ёки ишлаш учун рухсатномани расмийлаштиришни режалаштираётган бўлсангиз, у ҳолда мухожир картасида «Цель визита/Ташрифнинг мақсади» графасида — ИШЛАШ —\nдеган ёзув АЛБАТТА белгиланган бўлиши керак.\nАкс ҳолда, ишлашга патентни расмийлаштириш пайтида сиз муаммоларга дуч келасиз ҳамда 90 кун ичида сиз РФдан ташқарига чиқиб кетишингиз керак бўлади.\nМухожир картаси рус тилида мухожирнинг ўз қўли билан ёки чегарачи томонидан машинкада тўлдирилади. Мухожир картасини лотинча ҳарфлар билан — Сизнинг паспортингизда кўрсатилган тарзда тўлдириш мумкин. Мухожир картаси икки қисмдан иборат. Иккала қисмни тўлдириш керак: «А» қисм чегара назорати ходимига берилади, «Б» қисм эса сизда қолади.\nРФга кириш факти кириш учун босиладиган махсус штамп воситасида тасдиқланади. Уни чегара назорати ходими сизнинг паспортингиз ва мухожир картасига босади. Штампни иккала ҳужжатга босишларини назорат қилинг! Штампда сиз чегарани кесиб ўтган сана аниқ кўриниб туриши керак, акс ҳолда сизни ноқонуний кириб келганликда шубҳа қилишлари мумкин.\nМухожир картаси — муҳим ҳужжат! Уни РФда бўлишининг бутун даврида паспорт билан сақлаш керак. Сиз РФга кириб келган билетингиз ва посадка талонини ҳам сақлаб қўйишингиз мақсадга мувофиқ — мабодо мухожир картасини йўқотиб қўйсангиз, улар РФ чегараларини қонуний кесиб ўтганингизни тасдиқлаб беради.\n5. Мухожир картасини йўқотиб қўйганда нима қилиш керак?\nАгар қандайдир бир сабаб билан сиз мухожир картасини йўқотиб қўйсангиз ёки сиз РФ ҳудудида бўлган пайтингизда у яроқсиз ҳолатга келса, у ҳолда уч кун ичида ФМХга мурожаат қилиб, мухожир картаси йўқолгани ёки яроқсиз ҳолатга келгани ҳақида хабар беришингиз керак. Мухожир ҳақида маълумотлар текширилгандан кейин, унга махсус белги қўйилган мухожир картасининг дубликати берилади.\nРоссияга кириб келаётганингизда чегарага етиб келгач, сизнинг ёнингизда мухожир картаси бўлмаса, қонунчилик бўйича чегарачиларга чет эл фуқаросига мухожир картасининг «Б» йиртма талонини тўлдириш учун бериш тавсия қилинади. Бундай талонга ҳам махсус белги қўйилиши керак. Бугунги кунда мухожир картасини йўқотгани учун ҳеч қандай жарима кўзда тутилмаган!\n6. Мухожир картасини узайтириш\nМухожир картасининг амал қилиш муддати тугаган бўлса, мухожир эса РФ ҳудудида вақтинча яшаши муддатини узайтириши керак бўлса, бу ҳолда чет эллик фуқаро ариза билан ФМХБга мурожаат қилиши керак. Унда РФда қолишини узайтириши учун қарор қабул қилишининг сабабини кўрсатиши зарур.\nМухожир картасини узайтириш учун:\nБунинг учун чегарага келиб, янги мухожир картасини олиш ва яна қайтадан кириш мумкин. Чунки виза талаб қилинмайдиган тартиб асосида, Россияга келган чет эллик Россия Федерацияси ҳудудида ҳар 180 куннинг жами олганда 90 кунини ўтказиши мумкин. Шунинг учун бошқа вариантлар мавжуд бўлмаса, мана шу усулдан фойдаланиш мумкин. Россияда вақтинчалик қолишни узайтириш учун қонун билан кўзда тутилган асосли сабабни топиш мумкин.\nМухожир картасини узайтириш учун тиббий хулоса (масалан, мамлакатнинг маълум бир тиббий муассасасига йўлланма, реанимацион ҳолат, ҳомиладорликнинг охирги ойлари ва ҳ.) асос бўлиши мумкин.\nЯна бир асос квота бўйича ёки квотасиз ВЯР (вақтинчалик яшаш учун рухсатнома) ни олиш. Бунда мухожир картасини узайтириш керак бўлмайди. Қонун бўйича истаган чет эл фуқароси ВЯРни олиш учун ариза бериши мумкин. Бироқ агар квоталар тугаган бўлса, ваколатли идора рад жавобини беради.


«ЎҚИТУВЧИ МАМЛАКАТ КЕЛАЖАГИНИ БЕЛГИЛАЙДИГАН ШАХСДИР!» — Ishonch Gazetasi\n«ЎҚИТУВЧИ МАМЛАКАТ КЕЛАЖАГИНИ БЕЛГИЛАЙДИГАН ШАХСДИР!»\nХалқимиз азалдан ўқитувчини ҳурмат қилиб келган. Бунинг исботи сифатида «Устоз отангдек улуғ» деган нақлни тилга олиш кифоя. Аммо кейинги даврда бу обрўга путур етди. Очиғини айтганда, ўқитувчи жамиятдаги оддий касблардан бирига айланиб қолди. Таниқли қизиқчи Ҳожибой Тожибоевнинг машҳур латифаси ҳам халқ дилидаги айни ва топиб айтилган гап эди.\nКейинги икки йилда мамлакатимизда амалга оширилаётган жадал ислоҳотлар, очиқлик ва шаффофлик механизмининг ишлай бошлаши натижасида камчиликларимиз тўлиқ бўй кўрсатди. Аниқроғи, олдин фақат дилимизда бўлган муаммолар тилимизга кўчди. Умуман олганда, давлатимиз раҳбарининг бевосита эътибори билан халқ таълими тизими ўзгаришлар сари юз бурди.\nХўш, бу ислоҳотлар қандай самара бермоқда, ўқитувчининг обрўси яна тикланадими? Умуман, ўқитувчининг мақоми қандай бўлиши керак? Унинг асосий омиллари нимада? Шу каби саволлар билан Халқ таълими вазири Шерзод ШЕРМАТОВга мурожаат қилдик.\n– Дарҳақиқат, кейинги йилларда жамиятимизда ўқитувчиларнинг обрўси тушиб кетди. Бунинг сабаблари эса турлича. Асосий омил эса илмга бўлган талабда эди. Баъзан одамлардан «Ўқиб олим бўлармидинг?», «Олим бўлиб, нимага эришардинг?» деган гапларни эшитдик. Буни «Бозор иқтисодиёти» деган рўкач-у баҳоналар билан оқлашга ҳаракат қилдик. Аммо дунёнинг ривожланган ва айнан бозор иқтисодиётига асосланган давлатларида ҳамон ўқитувчининг нуфузи баландлигини ҳисобга олмадик. Натижада эса саводсизлик авж олди. Халқона таъбир билан айтганда, «алифни калтак дейдиганлар» мактабни тугатди, олий ўқув юртини битирди ва кейин эса фарзандларимиз улардан сабоқ ола бошлади. Бу жамиятга ҳам ўз таъсирини кўрсатди – ота-оналарнинг таълимга, ўқитувчига муносабати ўзгарди. «Ўқитувчинг ким-у, сен ким бўлардинг» қабилидаги гап-сўзлардан ўқувчи ҳам хулоса чиқарди: устозини ҳурмат қилмай қўйди.\nБу муаммонинг яна бир жиҳати шуки, ўқитувчиларнинг маоши кам эди. Улар ҳам инсон, бола-чақаси бор, (айниқса, эркак муаллимлар) оила тебратиши лозим. Кам маош туфайли улар бошқа фаолият билан шуғулланишга мажбур бўлди ёки хусусий мактаблар ва тайёрлов курсларига ишга ўтиб кетди. Улар орасида репетиторлик билан шуғулланаётганлари ҳам бор. Шу ўринда беихтиёр атоқли адиб Ўткир Ҳошимовнинг бир гапи ёдга келади: «… Ўқитувчи эртага мактабни ташласа-ю, «Ипподром»га чиқиб сигарет сотса, ҳайратланмай иложим йўқ!». Бу ҳаёт ташвиши.\nАччиқ бўлса ҳам, очиқ ҳақиқат: жамиятнинг ҳам ўқитувчига муносабати ўзгарган эди. «Ўқитувчими? Давлат пулига яшаяпти. Демак, давлатнинг хизматини қилиши шарт». Ягана, пахта терими, ободонлаштириш, маҳалла ҳисоботидан то ички ишларнинг рўйхатини тайёрлашгача… Қўйингки, барча ишлар ўқитувчи зиммасига тушди. Бундай шароитда у қандай қилиб обрўли бўлсин?..\nМуҳтарам Президентимиз Шавкат Мирзиёев бошчилигида халқ таълими соҳасида кенг кўламли ислоҳотлар бошланди. Ўқитувчининг обрўсини ошириш асосий вазифалардан бири этиб белгиланди. Бу йўналишда бажарган илк ишимиз ўқитувчиларнинг иш ҳақини ошириш бўлди. Халқ таълими соҳасида беш юз минг нафардан зиёд киши ишлайди. Ойлик миқдори озроқ ошса ҳам қанча маблағ бўлишини тасаввур қилаверинг. Шу боис бу масалани Молия вазирлиги билан кўп муҳокама қилдик. Кейинги йилга маош учун қўшимча 2,78 триллион сўм маблағ керак бўляпти. Уни топиш, бюджетни йўналтиришда шу жиҳатлар ҳам эътиборга олиниши керак. Шу сабаб бу жараён босқичма-босқич амалга ошириб борилади.\nТаълим тизимидаги ўзгаришлар учун вақт керак. Ойликлар, албатта, ошиб боради, бу эса соҳада танлов ва талабнинг даражаси ҳам юксалишига муҳим омил бўлади. Шу билан бирга ўқитувчиларга яқин вақт ичида имтиёзли ипотека, истеъмол ва автокредитлар олиш имконияти яратилади.\nВазирлик томонидан ўқитувчиларнинг обрўсини ошириш ва уларнинг ишлаш шароитларини яхшилаш учун чора-тадбирлар кўриш изчил давом эттирилади. Шу ўринда барча юртдошларимиз, ташкилотлар ва тадбиркорлардан бу жараёнга ўз ҳиссаларини қўшишини сўраган бўлар эдим.\n– Халқимизнинг асрлар давомида сайқалланган ҳикматли удуми бор эди. Ота-боболаримиз фарзандини устоз ҳузурига олиб борганда «Эти сизники, суяги бизники» деган. Ўқитувчилар шогирдининг кўксидаги кибрни ўлдириш учун қандай амалларни қўллаганини кўпчилигимиз ўқиганмиз. Бугун-чи? Баъзан фарзандига бурнидан сал юқори гапириб юборгани учун ўқитувчини ер билан битта қилиб кетаётган ота-оналарни ҳам эшитяпмиз. Бу даражага тушиб қолишимизнинг сабаблари нимада деб ўйлайсиз?\n– Умуман олганда, нафақат ўқитувчига, балки бир-биримизга ҳурматимиз ҳақидаги оғриқли гап бу. Оддий мисол: кўчада машинада ёки жамоатчилик транспортида овозингиз бироз баландлаб кетса ҳам қанча дашном эшитасиз. Мактабда ҳам шу аҳвол. Ўқувчининг бурнидан ошиқ гапириб қўйсангиз (уришиш-у уриш ҳақида гап кетмаяпти) ота-оналар ўқитувчининг бошида ёнғоқ чақишади. Ёки баъзи ота-оналар фарзандининг ўқишидан хабар олмайди, қандай таълим олаётганига қизиқмайди. Улар учун бола ярим кунини мактабда ўтказса бўлди. Бу яна шуни кўрсатадики, ўқиш ва тарбия келажагимизни белгилашини умуман унутиб қўйдик. Ўқитувчи қаттиқ гапирса, бу тарбия учунлигини англаб етмаяпмиз. Яна кўп ҳолларда тарбиясизлик учун (билим учун эмас, чунки кўча-кўйда билим ярқ этиб кўзга ташланмайди-да) мактабни айбдор қилиб қўймоқдамиз.\nБу масаланинг яна бир жиҳати ўқитувчининг ўзига бориб тақалади. Яъни касбга виждон билан ёндашмаслигида. Қачонки, ўқитувчининг ўзи ўрнак бўлмас экан, таълим ҳам мукаммал бўлмайди.\n– Яқинда ҳурмат-эътиборга эга бўлган кекса педагогларнинг тажрибасидан унумли фойдаланиш, уларнинг жамиятда янада фаолроқ бўлишини таъминлаш мақсадида пенсиядаги ўқитувчиларнинг маошлари 2009 йилнинг 1 январидан бошлаб тўлиқ сақланиб қолиниши белгиланди. Бу амалиётнинг самараси қандай бўлади?\n– Тан олиш керакки, кейинги йилларда тизимда ўқитувчилар етишмаяпти. Кўп одамлар ўқитувчи бўлишни ва болаларга таълим беришни истамаяпти. Бунга қайд этилган омиллар сабабчи. Бу ҳолатни бироз ўнглаш учун биз тайёр мутахассислар салоҳиятидан фойдаланишимиз керак. Бизда ёши улуғ мутахассислар бор. Уларнинг баъзилари ёш авлодга билим беришга тайёр. Уларга шароит яратиб бериб, малакали ўқитувчилар етишмовчилиги масаласини бироз бўлса ҳам ҳал этамиз. Шу билан бирга, малакали мутахассислар ўз тажрибаларини ёш ўқитувчилар билан ўртоқлашади. Бу эса энди иш бошлаган ўқитувчилар малакасини оширишга кўмак беради.\n– Умуман, тизимда янгиликлар кўп. Таълим тизимида хорижнинг қандай илғор тажрибалари амалиётга киритилмоқда? Улар нималари билан бизга хос ва мос?\n– Янги ўқув йилидан бошлаб, кўплаб янгиликларни жорий этиш босқичма-босқич бошланди. Биринчи навбатда, замонавий ахборот технологияларини бошқарувга жорий этишга эътибор қаратилади. Мактабларда қоғозбозлик, бюрократияни камайтириш учун электрон журнал тартибини жорий этиш режалаштирилган. Яъни, қоғоз шаклидаги кундалик ва синф журналларидан воз кечилади. Ўқитувчиларнинг ҳисоботи асосан давомат ва ўзлаштиришга боғлиқ. Мана шу омиллар туфайли жуда кўп ортиқча даҳмазалар келиб чиқади. Ҳисоботлар шу пайтгача асосан қўлда ёзилмоқда. Бу борада электрон тизим жорий этилса, ўқитувчи учун ҳам осон бўлади, ҳам қоғозбозликдан қутулади. Ота-оналар эса фарзандининг қандай ўқиётгани, олаётган баҳолари, қайси фанларни яхши ўқияпти-ю, қайсиларида қолиб кетаяпти, ўзлаштириш бўйича синфида ёки мактабида нечанчи ўринда турганини интернетда кузатиб бориш имконига эга бўлади. Албатта, бунинг учун тегишли шароит бўлиши керак. Ҳозирда қайси мактабларда шароит бўлса, янги ўқув йилидан шу тизимга ўтилади. Қолганларида ҳам бу ўзгаришлар босқичма-босқич амалга оширилади.\nИлғор хорижий давлатларнинг таълим тизимидаги ижобий жиҳатларига келсак, аввало, ўқитувчига бўлган эътиборни, ҳурматни юксалтириш зарур. Бу борада ривожланган давлатларнинг тажрибасини олайлик. Бу Ғарб ёки Шарқ давлати бўлишидан қатъи назар, ўқитувчи ва таълимга эътибор берган бўлса, демакки, ривожланиш бўлган, тараққиёт бўлган. Ўқитувчига ҳурмат бўлмас экан, мамлакатда тараққиёт бўлмайди. Буни тушунган давлатларда иқтисодий танг аҳволда ҳам таълимга эътибор қаратилган.\n– Мактабни «Олтин медал» билан тугатиш, фан олимпиадалари, умуман, «Билимга имтиёз керакми?» деган фикрга муносабатингиз қандай? Шу маънода ўқувчиларни рағбатлантиришнинг бошқа усуллари йўқми?\n– Билимга имтиёз керак эмас, деб ўйлайман. Рағбатлантириш эса, албатта, керак. Менинг фикримча, турли фан олимпиада ғолиблари ва медаль соҳибларига имтиёз бериш керак эмас, балки рағбатлантириш зарур. Таълимдаги имтиёзлар коррупцияга олиб келади. Мисол учун айтадиган бўлсак, олимпиадада ғолиб бўлиш учун билим керак, билимли бола ўз билими билан университетга кира олмайдими? Шу саволни «олтин» медаль соҳибларига ҳам қўллаш мумкин. Шунинг учун уларга университетга киришга ортиқча имтиёз берилмайди. Биз уларни қандай рағбатлантиришни ўйлашимиз керак. Яъни ўқувчи билим олса, юқори натижаларга эриша олиши мумкинлигига ишониши лозим.\n– Яна ўша дарсликлар ҳақида оғриқли саволга дуч келмоқдамиз. Нега бу жабҳада мукаммаллик йўқ? Ота-оналар ҳамда кўплаб педагогларнинг норозилигига сабаб бўлаётган ҳолатларнинг асл сабаблари нимада?\n– Мактаб дарсликларининг сифати ҳам асосий муаммоларимиздан бири. Энг оғриқлиси – дарсликлар билан таъминлашдаги режалаштириш. Масалан, ушбу ўқув йилида қанча бола мактабга боради, улардан қанчаси ўзбек, қанчаси бошқа тилда ўқитиладиган мактабларга? Мана шу оддий статистик маълумотнинг йил бошидагиси билан сентябрь ойидагиси бир-бирига тўғри келмайди.\nИккинчи муаммо шуки, мактаб дарсликларини тайёрлашга йил бошида киришилиб, сентябрь ойигача етказиб беришга ҳаракат қилинган. Энди фараз қилинг: бу қисқа муддатда қандай қилиб сифатли дарслик тайёрлаш мумкин? Аслида, мактаб дарслигини яратиш анча вақт талаб этадиган жараён.\nМактаб дарслигини ўзгартиришдан аввал таълим стандартини ўзгартириш керак. Таълим стандартимиз кўпроқ эски замон талаби асосида ишлаб чиқилган. Айни пайтда дунё стандартларига мос дарсликларни яратиш устида иш бошланган. Бу борада ЮНИСЕФ ва бошқа халқаро ҳамкор ташкилотлар билан биргаликда экспертлар гуруҳи ташкил этилган. Гуруҳ янги таълим стандарти ва янги дарсликларга қандай ёндашув бўлиши лозимлиги бўйича фаолият юритмоқда. Қисқача айтганда, 2030 йилгача Ўзбекистонда таълимни ривожлантириш концепциясини ишлаб чиқиш мақсад қилинган.\nБу борада амалдаги таълим стандартимизни танқидий таҳлил қилиш, чет элларнинг илғор таълим дастурларини ўрганиш ва шу асосида миллий таълим стандартимизни ишлаб чиқиш кўзда тутилган. Жумладан, АҚШ, Япония, Сингапур, Корея ва Европа давлатларининг таълим соҳасидаги ютуқларини ўрганишга, уларнинг бизга мос жиҳатларини жорий этиш режалаштирилмоқда.\n– Сиз бир суҳбатда (тўғрироғи, «Ўзбекистон 24» телеканалига берган интервьюингизда) ҳозирги таълим методи эскиргани, ёдлатиш тизимини замон талаб этмаётганини, балки ўқувчини фақат фикрлашга жалб этиш кераклигини таъкидлаган эдингиз. Бу фикрни, очиғи, кўпчилик қабул эта олмади. Негаки, инсон фикрлаши учун мияда нимадир, аниқроғи, билим бўлиши керак. Балки, уни яхши англаб етмагандирмиз. Шу сабаб ўша фикрларга батафсил тўхтаб ўтсангиз?\n– Бизнинг асосий мақсадимиз – ўқувчиларнинг билимли ва фикрлаш доираси кенг бўлишини таъминлаш. Уларнинг маълумотларни таҳлил қилиб, кенг миқёсда фойдаланишига эришишимиз керак. Ёдлаш давомида ўқувчи дастурда берилган маълумотнигина олади. Биз эса ўқувчилар берилган маълумотни англаши ва ундан қандай фойдаланиш мумкинлигини кўрсатиб беришимиз керак. Мактаб ўқувчилари китобда берилган билимлардан чекланмасликка, балки қўшимча маълумотлар излаши ва фикрлаш доирасини кенгайтиришга интилишимиз лозим. Олдинлари китобда берилган маълумот ва ўқитувчи берадиган маълумот энг асосийси ҳисобланарди. Чунки бунинг ўзига хос сабаблари бор эди. Биринчидан, ОАВ кам бўлиб, фақат давлат телеканаллари, уч-тўртта газета бўлган, холос. Бугунги кунда маълумот олиш имконияти жуда юқори. Масалан, интернет тармоғининг ўзидан қанча маълумот олиш мумкин. Буларнинг барчаси ўқувчининг ахборот олишига таъсир кўрсатади. У аввалгидек фақат ўқитувчидан маълумот олишга боғланиб қолмаган. Ахир, биз XXI асрда яшаяпмиз. Ўқитувчининг роли ҳам ўзгарди. Ўқитувчи энди фақатгина ахборот берувчи манба бўлиб қолиши эмас, ахборот бериш баробарида, болани ўз устида ишлашга ўргатиши керак. Янаям аниқроқ айтганда, ахборотларни қабул қилаётган ўқувчига тўғри қарор қабул қилишни ўргатиши зарур. Бу ўқитувчиларга бўлган талабни жуда ошириб юборади.\n– Бу йил олий ўқув юртларига тест синовлари адолатли тарзда ўтди. Билими бор, интилувчан ёшлар талаба бўлди. Абитуриентлар тўплаган баллар нафақат адолатни, балки ёшларимизнинг ҳақиқий билимини, халқ таълимининг ҳақиқий аҳволини ҳам кўрсатди. Таълим сифатини оширишда қўлланилаётган замонавий технологиялар, илғор тажрибалар хусусида ҳам тўхталиб ўтсангиз?\n– Олий ўқув юртларига тест синовларининг адолатли ўтиши, халқ таълим тизимига ҳам катта ёрдам беради. Шунда бўлажак абитуриентлар – яъни мактаб ўқувчилари таниш-билишлар эмас, балки ўз билимларига ишониш кераклигини англаб етади. Таълим сифатини ошириш бўйича тизимли ишлар бошланди. Бу комплекс жараён. Биринчидан, ўқитувчиларнинг ўз ишларига масъулиятини оширишимиз керак. Бу ҳақда амалга оширилаётган ишлар ҳақида юқорида айтиб ўтдик. Китоблар ва ўқув дастурини қайта кўриб чиқамиз. Ушбу йўналишда амалга оширилиши лозим бўлган ишлар жуда кўп. Бундан ташқари, биз юқори синф ўқувчиларига замон талабларига тўғри келадиган касб ва ҳунарларни ўргатишимиз лозим. Ҳозиргача фарзандларимизни асосан, эски касблар, ҳунармандчиликка ўргатиш урф бўлиб келаяпти. Аммо биз XXI асрда яшаяпмиз. Болаларимизни янги аср касбларига ҳам ўргатишимиз керак. Фарзандларимиз ахборот технологиялари илмини, мисол учун дастурлар яратишни, дастурлашни ўрганишлари керак. Фақат уста, ҳунарманд эмас, замонавий касбларни эгаллаган ёшларни етиштиришимиз керак. Яъни, дастурчи каби инновацион касблар ҳам миллий ҳунар турига айланиши шарт.\n– Таълимга қаратилган эътибор – келажакка тикилган сармоя. Албатта, барча жараёнлар бевосита маблағ билан боғлиқ. Айни шу йўналишда қандай ишлар олиб борилмоқда? Мазкур ислоҳотларни тўлиқ рўёбга чиқариш учун бугун давлат томонидан ажратилаётган сармоя етарлими?\n– Таълим тизимида амалга оширилиши керак бўлган ишлар кўп, албатта. Давлатимиз шу вақтгача ҳам таълим тизимига катта миқдорда маблағлар сарфлаб келган. Аммо шу пайтгача Халқ таълими вазирлигига ажратилган маблағларни вазирлик бошқармаган. Бу тизим яқинда ўзгартирилди ва энди Халқ таълими вазирлиги ўзига ажратилган маблағларга ўзи эгалик қилади. Бу эса маблағларни, авваламбор, муҳим муаммоларни ечиш учун йўналтиришга кўмак беради.\nАммо халқ таълими тизимини ривожлантиришга халқимиз ва тадбиркорларимиз ўз ҳиссаларини қўшишса, ислоҳотларимиз янада тезроқ амалга ошириларди. Ҳозирда мамлакатимизда кўплаб бизнес марказлар, меҳмонхона ва бошқа объектлар қуриляпти. Халқ таълими соҳасига ҳам инвесторларнинг сармоя йўналтиришини йўлга қўйсак, яхши бўларди. Ёки ўз сармояларининг бир қисмини мактабларга ҳомийлик пули сифатида ажратсалар ҳам бўлади. Бу мактаблардаги шароитларни яхшилашга ва ўқитувчиларни рағбатлантиришга кўмак берар эди.\nТаълимга берилган эътибор – истиқболга тайёрланган заминдир. Биз 2030 йилда Ўзбекистонни энг илғор давлатлар сафига олиб чиқишни мақсад қилдик. Бунга фақат ва фақат илм билан эришамиз. Билимга пойдевор эса мактабда қўйилади. Уни эса ўқитувчи қўяди. Ўқитувчининг нуфузи – қадри баланд бўлмас экан, пойдевор ҳам мустаҳкам бўлмайди.\nАнвар ҚУЛМУРОДОВ суҳбатлашди\nОДАМНИ АРМОНЛАР УЛҒАЙТИРАДИ\nБИР ЁМОННИНГ БИР ЯХШИСИ БОР…\n«Энг фаол ёш ишчи касб эгаси»


Кореялик таэквондочилар Осиё ўйинларида гегемонлик қилишди\n24 август, 2018, 12:15\nОсиё ўйинларида бир қатор спорт турларида беллашувлар ўз якунига етди ва мутахассислар ушбу йўналишларда умумжамоа ҳисобида медаллар жамданмасини сарҳисоб қилишмоқда.\nХабарингиз бор, кеча таэквондо бўйича баҳслар ўз якунига етди. Беллашувлар натижасига кўра, ушбу спорт турининг ватани бўлмиш Жанубий Корея терма жамоаси умумжамоа ҳисобида мутлақ етакчилик қилишди. Белгиланган 14 вазн тоифасида улар 2тасида медаль ола билишмади. Қолган барча йўналишда кореялик спортчилар шоҳсупага кўтарилишди.\nЯкунда уларнинг жамғарган медаллари 5 та олтин ва шунча кумуш, шунингдек, 2 та бронзага етди. Эронлик таэквондо усталари эса 2 та олтин, 3 та кумуш ва 2 та бронза медаллари билан иккинчи, таиландликлар эса 2 тадан олтин ва бронза медаллари билан кучли учликни ячкунлаб беришди.\nЮртдошларимиз эса 1 та олтин, 3 та кумуш ва 2 та бронза медаллари билан тўртинчи поғонада қайд этилди. Медаллар сифати бўйича 4-натижага эга бўлсакда, сони борасида учинчи ўриндамиз. Таъкидлаш жоиз, бу таэквондочиларимиз Осиё ўйинларидаги энг юқори натижаси бўлди.


ЗАРАФШОН. “Навоий вилояти Зарафшон шаҳридан ёзмоқдамиз. Мурунтов қўрғони шаҳардан 50 км узоқликда жойлашган бўлиб, 7-мактаб ўқитувчилари қатнаб ишлайди. Мактаб маъмурияти барча ўқитувчиларни, жумладан узоқдан қатнаб ишлайдиганларни босим остида ишлатмоқда. Бу ҳам етмагандек, ўқитувчилар 20 августдан 5 сентябрга қадар кечаю кундуз навбатчилик қилар экан. Ҳуқуқи поймол этилаётган ўқитувчилар дардига ким қулоқ тутади?”


Рустам Мирсодиқов: Шквиринга имкон берилса, "Сўғдиёна" юқори ўринларга чиқади\n20 октябрь, 2017, 20:36\nОлий лиганинг 25-турида “Сўғдиёна” ўз майдонида “Металлург”ни қабул қилди ва 3:2 ҳисобидаги натижа билан иккинчи даврадаги ўз майдонидаги илк ғалабасига эришди. Баҳсдан сўнг “Металлург” жамоаси бош мураббийи Рустам Мирсодиқов матбуот анжуманида қатнашди ва журналистларнинг саволларига қисқача жавоб бериб ўтди, дея "Сўғдиёна" матбуот хизмати хабар бермоқда.\n-Ўйин ҳақида нима дейиш мумкин. Учрашув тасвирини кўриб камчиликлани ўрганамиз ва уларни бартараф этишга ҳаракат қиламиз. Игорь Шквирин жамоамизни жуда яхши биларди ва камчиликларимиздан самарали фойдаланди. Агар унга имкон берилса, у ўз жамоасини юқори ўринларга олиб чиқа олади. Мезбонларни ғалаба билан табриклайман.


BBC Uzbek - O'zbekiston - Россия Ташқи ишлар вазири ўзбекистонлик ҳамкасби билан МТС масаласини муҳокама қилди\nСўнгги янгиланиш 14 август 2012 - 14:21 GMT\nРоссия Ташқа Ишлар Вазири МТС муаммосига ечим топилиши кераклигини таъкидлади.\nРоссия Ташқи ишлар вазирлиги веб-саҳифасида чоп этилган баёнотда айтилишича, 14 август куни мамлакат ташқи ишлар вазири Сергей Лавров билан Ўзбекистон Ташқи ишлар вазири Абдулазиз Комиловлар ўртасида телефон орқали суҳбат бўлиб ўтган.\nБаёнотда айтилишича, суҳбат мобайнида икки томонлама ҳамкорликнинг актуал масалалари, жумладан, "Мобильные телесистемы" ширкатининг Ўзбекистондаги бўлинмаси "Уздунробита" атрофидаги вазият муҳокама этилган.\nАйтилишича, жаноб Лавров ушбу муаммо мушкул масалага айланганлигини таъкидлаб, икки томон учун ҳам мақбул ечимини иложи борича тезроқ ва ҳамкорликда топилиши лозимлигини билдирган.\nЎзбекистон мобил алоқа бозоридаги энг йирик таъминотчи МТС лицензиясининг мутлақо бекор қилиниши 9 миллиондан ортиқ мижознинг умидларини чипакка чиқарди.\nИюл ойида МТСнинг ўз фаолиятида йўл қўйган қонунбузарликлари, дея лицензияси дастлаб вақтинча 10 кунга тўхтатилган пайтда аксар мижозлар бошқа мобил алоқа ширкатларининг хизматидан фойдаланиш йўлларини излай бошлагандилар.\nБаъзи мижозларга кўра, МТС фаолиятининг тўхтатилиши туфайли бошқа ширкат хизматига кўчишга мажбур бўлиш асосий муаммо бўлмаган.\nЙиллар мобайнида бир телефон рақамидан фойдаланиб, ундан тўсатдан мосуво бўлиш, шунингдек йиғилган бизнес ва дўст-у яқинлар контакт рақамларини йўқотиш энг катта муаммони туғдирмоқда.\nМТСнинг собиқ мижози ҳуқуқ фаоли Суръат Икромовнинг айтишича, ҳозирда ўзини қоронғу бир ўрмонга тушиб қолгандек ҳис қилмоқда.\n"Мен МТС телефон рақамидан охирги 12 йилда фойдаланиб келгандим. Бир қоронғу ўрмонга кириб қолиб, қаердан чиқиб кетишни билмай қолган одамга ўхшаб қолдим. Мен қанчалар одамни қидиряпман, мени қанчалар одам қидиряпти!", дейди ҳуқуқ фаоли.\nСуръат Икромовга кўра, мамлакат аҳолисининг учдан бири хизматидан фойдаланиб келган ширкатни бу қадар тўсатдан фаолиятини тўхтатиш давлатнинг ўз фуқароларига нисбатан қилган жиноят билан баробардир.\nУнинг айтишича, ҳозирги кунда мобил алоқа хизмати кундалик ҳаёт ва иш юритишнинг муҳим тамал тошларидан бирига айланган.\nҲақиқатан ҳам, бутун бошли бизнеслари мобил телефонлар орқали мижозлар билан боғланиш ва иш юритишга асосланган ширкатларни топиш ҳозирда қийин эмас.\nТошкентдаги шахсий сартарошхоналардан бири соҳибасига кўра, МТС фаолияти тўхтатилган дастлабки кунларда мижозларининг деярли ҳаммасини йўқотган.\nСартарошхона бир неча кун давомида хизмат кўрсатиш вақтини белгилаш ва режалаш бўйича фалаж ҳолатга келган.\n13 август куни Тошкент шаҳар хўжалик маҳкамаси Ўзбекистон Алоқа ва Ахборатлаштириш агентлиги аризаси бўйича МТСнинг мамлакатда фаолият юритиши учун берилган лицензиясини бутунлай бекор қилиш ҳукмини чиқарди.\nМТС матбуот хизмати раҳбари Валерия Кузменконинг Би-би-си билан суҳбатда айтишича, ҳозирда ширкат қонун бўйича белгиланган 10 кун мобайнида маҳкама ҳукмига қарши ариза бериш учун тегишли ҳужжатларни тайёрламоқда.\nШиркат матбуот котиби Ўзбекистон расмий идоралари ҳаркатларини МТС бизнесини "босиб олиш" уриниши, дея баҳолади.\n"Ўзбекистон расмий идорлари томонидан бизнинг ширкатимизга қарши амалга оширилаётган ҳаракатлар, 2012 йил феврал ойида ўтказилган текширув натижалари ҳеч қандай қонунбузарликларни ошкор қилмаганлигига қарамай, охирги икки ой мобайнида қайта-қайта текширувлар ўтказилиб, бизга қарши асоссиз ва мантиқсиз айбловларнинг илгари сурилиши ва ходимларимизнинг ҳибсга олинишини бизнинг бизнесимизга Ўзбекистонда ўтказилаётган тазйиқ ва бизнесимизни босиб олиш уриниши сифатида баҳолаймиз", деди Валерия Кузменко.\nЎзбекистон расмийлари МТС ширкатини солиқларни тўламаслик ва берилган лицензия шартларини бузиш каби амалларда айбламоқдалар.\nМТС Ўзбекистон мобил алоқа бозорининг 40 фоизига хизмат кўрсатар эди.


Икки нафар ўсмирни беаёв калтаклаган муштумзўр топилди - zarnews.uz\nХабарингиз бор, ИИВ ижтимоий тармоқлардаги саҳифалари орқали икки ўсмирни калтаклаган муштурзўрлар ҳақида хабар беришларингизни сўраган эди.\nОлиб борилган текширувлар давомида муштумзўрларнинг шахсига аниқлик киритилди, деб хабар берди ИИВ ахборот хизмати.\nМаълум бўлишича, видеода тасвирланган ҳолатлар 2018 йил март ойининг бошларида Тошкент вилояти Ангрен шаҳри Оҳангарон кўчаси, 2/5 даҳа қаршисида жойлашган 72-сонли автокорхонанинг орқа томонида бўлиб ўтганлиги, унда 2001 йилда туғилган С.П. уч нафар тенгдошлари билан танишлари Ш.Ф. ва Ш.Т.ларни илгари юзага келган келишмовчилик сабабли уриб тепганликлари, кейинчалик мазкур ҳолат маҳалла фуқаролар йиғини раиси ҳамда икки томоннинг ота-оналари иштирокида муҳокама қилинганлиги, келишмовчиликка барҳам берилганлиги, ҳолат иштирокчиларининг бир-бирига нисбатан даъвоси йўқлиги аниқланди.\nШу ўринда, ҳолатга ойдинлик киритишда кўмаклашган ва юртдошларимиз тақдирига бефарқ бўлмаган фуқароларга Ички ишлар вазирлиги раҳбарияти номидан миннатдорчилик билдирган.


Наманган вилояти ҳокимлигида яна бир кадр ўзгариши амалга оширилди\nНаманган вилояти ҳокими вазифасини бажарувчи Шавкат Абдураззоқовнинг 2020 йил 29 октябрдаги қарори билан Жаҳонгир Қаюмов вилоят ҳокимлигининг Ишлар бошқарувчиси этиб тайинланди.\nВилоят ҳокимлиги ахборот хизматининг хабар беришича, Жаҳонгир Қаюмов 1980 йилда Наманган шаҳрида туғилган. Маълумоти олий, 2001 йили Тошкент молия институти, 2015 йили Плеханов номидаги Россия иқтисодиёт университетининг Тошкент филиалини тамомлаган.\nМеҳнат фаолиятини 2001 йилда “Кока Кола Ўзбекистон” қўшма корхонаси мутахассислигидан бошлаган. 2002-2020 йиллар давомида у мазкур корхона савдо вакили, бош директор таржимони, Қўқон шаҳри филиали менеджери, Андижон филиали менеджери, хусусий тадбиркор, “Люкс Плюс Стар” МЧЖ савдо ва маркетинг бўлими менеджери, “GM Uzbekistan” АЖ ички савдо дирекцияси агенти, менеджери, бош менеджери, “GM Uzbekistan” АЖ газ ёқилғиси, маркетинг, мониторинг ва ривожланиш бошқармаси етакчи мутахассиси, хусусий тадбиркор, Ўзбекистон Республикаси Экология ва атроф-муҳитни муҳофаза қилиш давлат қўмитасининг халқаро ҳамкорлик ва лойиҳалар бўлими бош мутахассиси вазифаларида фаолият юритган.\nЖаҳонгир Қаюмов 2020 йил март ойидан ҳозирга қадар Ўзбекистон Республикаси Экология ва атроф-муҳитни муҳофаза қилиш давлат қўмитасининг Ишлар бошқармаси бошлиғи лавозимида ишлаб келаётганди.


Уч ёшли болакай ва итнинг дўстлиги уларни машҳур қилди\n00:29 / 30.11.2016 6667\nТаъкидланишича, боланинг ота-онаси Сэнди ва Эрик Свиридофф итни 8 ойлигида боқиб олишган. Ит ўзининг кичик эгасидан бир қадам ҳам нарига кетмайди. Бола ва ит барча ишни бирга қилишади. Шунингдек, ижтимоий тармоқда бола ва итнинг турли костюмлардаги ва қизиқ ҳолатлардаги суратлари мунтазам чоп этиб борилади.\nБола ва итнинг саҳифасини 100 мингдан кўпроқ одам кузатиб боради. Боланинг онаси фарзанди ва итининг суратларини китоб учун йиға бошлади. У 2017 йилдан бошлаб бу суратлар акс этадиган китобларни сотиб, тушган пулларни хайрия ишларига йўналтиришни режалаштирмоқда. Маълум қилинишича, бундай китобнинг бир донаси нархи 20 долларни ташкил қилади.\nФото: instagram.com reagandoodle\nболакай ва ит


Ўзбекистонда 2026 йилга бориб, замонавий ритейл улуши қарийб икки баробар ортади • EastFruit\nБош саҳифа › Янгиликлар › Ўзбекистонда 2026 йилга бориб, замонавий ритейл улуши қарийб икки баробар ортади\nЎзбекистонда 2026 йилга бориб, замонавий ритейл улуши қарийб икки баробар ортади\nМуаллиф: EastFruit 31 Mar 22 31 Mar 22 060\n“Маkro” супермаркетлар тармоғи буюртмаси асосида ўтказилган маркетинг тадқиқотларига кўра, 2021 йили Ўзбекистонда замонавий озиқ-овқат чакана савдоси улуши 6 фоизга яқинни ташкил қилган. Бироқ, замонавий ритейл юқори реал ўсиш суръатларини намоён этмоқда – анъанавий савдонинг ўсиш суръатларига нисбатан икки баробар кўп. Компаниянинг ҳисоб-китобларига кўра, 2026 йилга бориб, замонавий савдо улуши 10,9% гача кўтарилиши керак (яъни, 2021 йилга нисбатан 1,8 баробар кўп), деб хабар бермоқда EastFruit экспертлари Spot.uz ҳаволасига таяниб.\nТошкент инвестиция форуми доирасида ташкил этилган чакана савдонинг рақамли трансформациясига бағишланган панель баҳсида “Маkro” супермаркетлар тармоғи бошқарувчиси Роман Сайфулин сўзга чиқди. У Ўзбекистон ритейл бозоридаги мавжуд вазият ва кейинги бир неча йилги ривожланиш прогнозлари ҳақида ўз қарашлари билан ўртоқлашди.\n“2021 йилда биз, маркетинг тадқиқотларини ўтказиш ва бутун бозорни истеъмолчи хоҳиш-истаклари ҳамда имкониятлари, нишанинг қай даражада эгалланганлиги ва қайси форматлар қанчалик тез ривожланиши нуқтаи назаридан кенг таҳлил қилиш учун хориж компаниясини таклиф қилган эдик. Бугун бизда рақамлар бор – ички баҳоловимиз доирасида муайян бир формат билан бозорнинг бир қисмини эгаллаш истагидамиз», деди Роман Сайфулин.\nШунингдек ўқинг: Ўзбекистонда бозорлар бутунлай ёпилиб кетиши мумкинми? Супермаркетларнинг анъанавий бозорлар билан рақобатининг ўзига хос хусусиятлари\nКомпаниянинг ички таҳлилига кўра, Ўзбекистонда замонавий чакана бозор фаол ўсиш босқичида. Шу билан бирга, бозор ҳозирча замонавий чакана савдо улуши бўйича бенчмарк-мамлакатлардан 10-15 йилга ортда қолмоқда. 2015-2021 йилларда бозор йилига ўртача 17% га ўсди ва бунда савдонинг 58%дан ортиғи озиқ-овқат чакана савдоси ҳиссасига тўғри келди.\n«2021 йилда анъанавий озиқ-овқат чакана савдоси улуши тахминан 94% ни ташкил этди, аммо, замонавий форматлар янада юқори реал ўсиш суръатларини, яъни, замонавий чакана савдо ҳажми йилига 19% ва анъанавий чакана савдо ҳажми эса 7,7% ўсишни кўрсатди», дейди «Маkro» тармоғи вакили.\nУнинг қўшимча қилишича, Ўзбекистонда замонавий чакана савдонинг ҳозирги улушини тахминан 2000-2005 йиллардаги Қозоғистон ва Туркия мамлакатларидаги вазиятни билан таққослаш мумкин, бу эса тез ўсиш суръатларини шакллантиради.\nТадқиқотлар шуни кўрсатдики, замонавий озиқ-овқат ритейлининг энг юқори улуши Тошкент шаҳри ва Тошкент вилоятида – 10,8 фоизни, бутун Ўзбекистон бўйича эса – 6 фоизни ташкил этади.\n«Асосий сценарий бўйича замонавий чакана савдо бозори ўсиб боради ва бизнинг ички ҳисоб-китобларимизга кўра, 2026 йилга бориб, 15,7 трлн. сўмни ташкил этади”, дейди Роман Сайфулин.\nУшбу сценарий бозор конъюнктураси ва тарихий ўсиш нуқтаи назаридан энг эҳтимолий ҳисобланади. Ривожланиш Қозоғистон ва Туркия бозорларидаги ўхшаш даврларни жуда ҳам аниқ такрорлайди. Шу сабабли, компания ҳисоб-китобларига кўра, замонавий савдо улуши деярли икки баробар – 2021 йилдаги 6 фоиздан 2026 йилга бориб, 10,9 фоизгача ошиши керак.


«Бир киши Каҳф сурасини ўқир эди. Олдида иккита арқонга боғланган от бор эди. Уни булут ўраб олди ва айланиб яқинлаша бошлади. Оти ундан чўчиб қочди. Эрталаб бориб бўлган ҳодисани Расулуллоҳ соллаллоҳу алайҳи васалламга айтиб берди.\n«Қуръон тиловати учун тушган сакийнадир», дедилар.\nШарҳ: «Сакийна»нинг бир неча маъноси бўлиб уларнинг ичида Аллоҳнинг раҳмати, хотиржамлик, виқор каби маънолари ҳам бор.\nБу ривоятдаги маънонинг тафсилоти бошқа бир ҳадиси шарифда ҳам келади. Имом Бухорий ривоят қиладилар:\n«Усайд ибн Ҳузайр розияллоҳу анҳу кечаси Бақара сурасини ўқиётган эди. Яқинида оти боғлиқ турар эди. Бирдан от типирчилаб қолди. Қироатдан тўхтаган эди, от ҳам тўхтади. Яна ўқиган эди, от ҳам типирчилади. Ўғли Яҳё яқинида ухлаб ётарди. От босиб олмасин деб, бориб уни қўлига олди ва бошини осмонга кўтарди. Тонг отгандан сўнг ҳодисани Пайғамбар алайҳиссаломга сўзлаб берди.\n«Эй Аллоҳнинг Расули, Яҳёни босиб олмасин, деб қўрқдим, унинг яқинида эди. Бошимни кўтариб, унинг олдига бордим. Осмонга қарасам, булутга ўхшаш нарса, ичида чироққа ўхшаган нарсалар ҳам бор. Уларни кўрмай деб, чиқиб кетдим», деди.\nУ Зоти бобаракот алайҳиссалом:\n«Улар сенинг овозингга келган фаришталар, агар тонг отгунча ўқийверганингда, одамлар уларга назар солса бўларди. Улар беркинмасдилар», дедилар».\nБундан Қуръони Каримнинг қироати бўлаётган жойга фаришталар булут шаклида сакийна бўлиб тушар экан. Қуръони Каримни тиловат қилаётган, Қуръони Каримни тинглаётган кишилар доимо ўзларининг бошлари устидан сакийна – фаришталар нозил бўлиб туришини унутмасликлари керак. Улардан ўша улуғ мақомга муносиб бўлмоқлик матлубдир.


Машшоқ кўпайса, қашшоқ кўпаяди(ми?)\n10.01.2020 10:19 0 3612\nДарҳақиқат, халқимиз орасида шунақа мақол юради: «Машшоқ кўпайса, қашшоқ кўпаяди». Негадир менга моддий қашшоқлик эмас, балки маънавий қашшоқлик бўлиб туюлаверади.\nҲар ҳолда бугунги кунимиз шуни исботлаяпти.\nЁшларимиз тарбиясиз, маънавиятсиз бўлиб кетаяпти деймиз у, аслида бунга сабаб бўлаётган нарсага кўз юмамиз. Аслида уларнинг бузилишига ўзимиз сабабчимиз.\nҚандай қилиб дейсизми? Ҳозир тушунтиришга ҳаракат қиламан.\nЎзини санъаткор деб, аслида маънавиятсизликка тарғиб қилаётганларни эъзозлаб даврани тўрисига олиб чиқаётган, фарзандимизни таълимига кўзимиз қиймаган пулни, мана шу санъаткорларнинг устидан сочаётган ҳам ўзимиз.\nАтрофга қаранг, ҳамма томонда артистлар: телевизорда, радиода, газетада, тўйда, келин-саломда, рекламада, ҳакамликда (жюри), тадбирларда… Маслаҳат берадиганлар ҳам, муҳокама қиладиганлар ҳам, кийинишни, ҳаттоки овқат пиширишни ўргатадиганлар ҳам артистлар…\nБиз уларни ўзимизга эталон қилиб олмадикми?!\nЭнди айтинг, фарзандларимиз бадани очиқ, оғзидан боди кириб, шоди чиқадиган, гап-сўзининг тайини бўлмаган шу чала артистлару, санъаткорларга эргашмай кимга эргашсин, кимга ҳавас қилсин?!\nФарзандларингизга қаранг, улар ҳам санъаткорлар каби ҳаётини ўйин-кулгу қилиб юбормадими?\nБир неча йил олдин «Камолот» деган ташкилотнинг оммавий маданиятга қарши бир тадбирида қатнашган эдим. Раҳбарлар чиқиб ўшанда оммавий маданиятни роса ёмонлашган, унинг салбий оқибатлари ҳақида ёшларни огоҳлантиришган эди.\nЭнг ачинарлиси, тадбир сўнггида мусиқий танаффус эълон қилишган ва саҳнага айнан оммавий маданиятни тарғиб қиладиган, тор шим, бели очиқ, футболкасига номаъқул сўзлар ёзилган хонанда чиқиб, ҳамманинг «кўнглини олган» эди. Санъаткорлар шу даражада жамиятни эгаллаб олишдики, улар қамраб олмаган соҳа деярли қолмаган эди.\nБугун ҳатто диний соҳага ҳам суқилиб кираётганларни кўриб, анграйиб қоляпмиз. (Кусто ҳайратда!) Албатта, бундай бўлишига ҳукуматимизнинг олиб бораётган ислоҳотлари, санъат вакилларига яратилаётган шароитларнинг ҳам ўрни беқиёсдир. Мамлакатимизда мусиқа мактаблари сони 304 тага етибди. Уларда жами 50 минг 500 нафар ўқувчи таълим олмоқда. Бу – 33 миллионли халққа йилига 5-6 минг санъаткор етишиб чиқади дегани. Умуман ўқимай шоу бизнесга кириб келаётганларни ҳисобламаганда.\nУшбу рақамларни диний соҳа мутахассислари билан солиштириб, кўзимга ёш келди. Бутун бошли Бухорийлар, Термизийлар, Мотурудий, Насафийлар юртида бор-йўғи 11 та диний таълим олиш маскани бор. Уларда кўпи билан 1500 нафар талаба ўқийди. Энг дахшатлиси, бу даргоҳларга фақат 18 ёшдан ўқишга кириш мумкин.\nХулоса қилиб айтадиган бўлсак, юртимизда 34 та санъаткорга 1та диний соҳа вакили тўғри келаётган экан. Бошқа соҳаларни солиштирмадим.\nЮртимиз келажаги санъаткорлар қўлида шекилли.\nМусиқа ислом санъаткорлар Дин\nИқтисодиёт 09/01, 16:39\nСанъаткорлар қандай солиқ тўлайди?\nЖамият 11/12, 15:04\nДиний саволларга жавоб берувчи Call-марказ иш бошлади\nМаданият 22/11, 13:33\nХонанда ва санъаткорлар ҳокимликларга ижодий маслаҳатчи бўлади


Ўзбекистон олигархлари. Улар кимлар?\n02 март 2021, Тошкент вақти: 15:07\nОриф Ҳошимов Мустақил кузатувчи Файзулло Турсунов ўзбек олигархларини уч тоифага бўлади. Биринчи тоифага у Ғофир Раҳимов, Салим Абдувалиев ва Ҳаким Тиллаевни киритади…\nБугунги кунда оддий ўзбекларга россиялик Березовский, Гусинский, Потанин, Чубайс, Ходорковский, Абрамович каби йирик бойларнинг исмлари яхши таниш. Лекин уларнинг кўпчилиги ўзбек олигархлари ҳақида деярли маълумотга эга эмас.\nШу ўринда Ўзбекистонда бозор иқтисодиётига ўтиш даврида йирик мулкдорлар пайдо бўлдими, деган ҳақли савол туғилади. Кузатувчилар бу саволга жавоб берар экан, ўзбеклар орасида ҳам миллионерлар пайдо бўлганини эътироф этади. Бироқ, уларнинг айтишича, бу миллионерларнинг сони Россия ёки Қозоғистондаги сингари кўп эмас. Кузатувчилар бунинг сабабини Ўзбекистонда хусусийлаштириш жараёнининг ниҳоясига етмагани билан изоҳлайди. Яъни Ўзбекистон миллионерлари йирик мулкларни арзон-гаровга хусусийлаштириб бойликка эга бўлмагани билан россияликлардан фарқ қилади.\nИқтисодчи ва тадбиркор Миразиз Миркомиловнинг фикрича, ўзбек олигархларининг ўзига хос жиҳати ҳукумат билан тил бириктириб, шу орқали бойлик тўплаганидадир. Унинг айтишича, олигархларнинг асосий қисми ҳукумат аъзолари экани кишини ташвишга солади. Чунки улар ўз мансабини суиистеъмол қилиб, мамлакат бойликларини ўзаро тақсимлаб олган. Афсуски, улар ишлаб чиқаришни йўлга қўйиш эмас, халқни қашшоқлаштириш эвазига бойиган, дейди тадбиркор.\nМустақил кузатувчи Файзулло Турсуновнинг ўзбек олигархлари бўйича олиб борган тадқиқотлари, айниқса, қизиқарли. У ўзбек олигархларини уч тоифага бўлади.\nФ.Турсуновнинг фикрича, биринчи тоифага ўтган асрнинг 80-йилларида пайдо бўлиб, совет тузумининг сўнгги йилларида савдо, кооператив ишлаб чиқариш ва ярим криминал йўллар билан маблағ жамғариб, мустақилликдан кейин Ислом Каримов режими соясида бизнесини кенгайтираётганлар киради. Улардан Ғофир Раҳимов, Салим Абдувалиев ва Ҳаким Тиллаевнинг номини келтириш мумкин. Дастлабки икки бизнесмен халқ орасида Ғофир ака, Салим ака номлари билан машҳур. Яқин йилларгача Ҳаким Тиллаевнинг номи кенг оммага маълум эмас эди. Унинг номи ўғли Темур Тиллаев Президент Каримовнинг кичик қизи Лолага унаштирилгани тўғрисидаги гап-сўзлар пайдо бўлгандан сўнггига кўп бор тилга олинадиган бўлиб қолди.\nФ.Турсунов ҳокимиятнинг юқори бўғинларида узоқ йиллардан бери ишлаётган юксак мартабали амалдорларни олигархларнинг иккинчи тоифасига киритади. Унинг фикрича, бу тоифанинг ўзини ҳам бир неча гуруҳга бўлиш тўғри бўлади. Энг юқори элита гуруҳга ҳозирги режимнинг устунларини қўшиш мумкин. Кейинги қуйи гуруҳлар таркиби эса ўз-ўзидан мансаб даражасига кўра белгиланади.\nЎзбекистондаги амалдор олигархлар сиёсат ва бизнеснинг қоришуви маҳсулидир. Бу тоифа олигархлар мавжуд жуда катта ваколатларни суиистеъмол қилиш орқасидан келаётган маблағдан ташқари маълум бир соҳада ўз бизнесини ҳам ташкил этган. Амалдор олигархларнинг бири кенг истеъмол молларининг импорти билан, иккинчиси пахта экспорти, бошқаси эса банк бизнеси билан шуғулланмоқда.\nФ.Турсунов учинчи тоифага “миллий истиқлол меъмори” Ислом Каримов ва унинг оиласини киритади.\nРоссиялик мулкдорлардан фарқли ўлароқ, ўзбек бойлари ўз бойлиги ҳақида овоза қилмасликни маъқул кўради. Тадбиркор М.Миркомиловнинг фикрича, россиялар бизнеси ҳеч бўлмаганда 60 фоиз ошкорадир. Чунки мамлакатда демократиянинг, маълум даражада бўлса-да, мавжудлиги, матбуотнинг ошкоралиги уларни шундай қилишга мажбур этади. Ўзбекистонда эса матбуот кўпчиликка маълум маълумотларни ҳам эълон қила олмайди.\nМ.Миркомиловнинг таъкидлашича, Ўзбекистонда 2003 йилда бошланган кенг кўламли хусусийлаштириш жараёнида маҳаллий олигархлар ҳам фаол иштирок этмоқда. Бироқ улар буни тинч, ҳеч кимга овоза қилмай амалга оширишни маъқул кўраётир.\n“Хусусийлаштирилган йирик ва даромадли корхонанинг эгаси кимлигини фақат бир неча йиллар ўтгандан кейингина билиш мумкин бўлади. Ҳозир бу корхоналарнинг акциялари қандайдир ҳайдовчи ёки дўкондорнинг номига расмийлаштирилган бўлса ажаб эмас”, дейди тадбиркор.\nКузатувчиларнинг эътирофича, Ўзбекистонда пайдо бўлаётган йирик мулкдорлар сиёсат ва бизнеснинг қоришуви маҳсули экани боис Россиядагидан фарқли ўлароқ, ҳокимият ва бизнес элита ўртасига совуқчилик тушмайди.


UFC президенти Ҳабиб Нурмагомедов борасида муҳим қарорга келинганини маълум қилди - Халқ сўзи\n23:39 12 Февраль 2021 Спорт\nUFC президенти Дана Уайт яқин келажакда россиялик Ҳабиб Нурмагомедовни енгил вазн тоифасида чемпионлик камаридан маҳрум қилмаслигини айтди. Бу ҳақда «MMA Fighting» хабар бермоқда.\n«Ҳабиб Конор ва Порье устидан ғалаба қозонди. У ҳақиқий чемпион. Ҳозирча унинг унвонини бекор қилмаймиз. Ҳабиб тез орада Лас-Вегасга учиб кетади. Биз у ерда Нурмагомедов суҳбатлашамиз ва кейин нима қилишимиз кераклигини ҳал қиламиз», дейди Уайт.\nНурмагомедов ҳафта бошида UFC чемпионлик камаридан воз кечишга тайёрлигини айтган эди.\n«Мен фаолиятимни тугатганман, йигитлар чемпионлик учун курашсин», деган эди у «Матч ТВ» телеканали дастурида.\nЎтган йилнинг 24 октябрь куни Ҳабиб Нурмагомедов Абу-Дабида бўлиб ўтган UFC 254 мусобақасида АҚШлик Жастин Гейджи қарши баҳсда ўзининг чемпионлик камарини учинчи маротаба муваффақиятли ҳимоя қилди. Ана шу жанг якунида спортчи фаолиятини якунлаганини эълон қилган эди.\nШунингдек, Нурмагомедов UFCдан вазн тоифасидан қатъий назар уни рейтингда биринчи ўринга қўйишни илтимос қилган эди. Ташкилот раҳбарияти аввал АҚШлик Жон Жонсдан кейин рейтингда иккинчи поғонада турган россиялик курашчининг бу илтимосини бажарди.\nОлдинроқ Ҳабиб Нурмагомедов ўз фаолиятини футболда давом эттириши мумкинлиги ҳақида хабарлар тарқалган эди.\nСизлар ҳокимга хушомад қиладиган ташкилот эмассизлар! — Президент Бизнес-омбудсман ва Савдо-саноат палатаси фаолиятини танқид қилди\nТошкентда собиқ МХХнинг марказий биноси сотувга қўйилди


2017 йил 9 февраль куни Ўзбекистон Республикаси Савдо-саноат палатаси томонидан Чехия Республикасининг МДҲ давлатлари бўйича Савдо-саноат палатаси ҳамкорлигида чехиялик компаниялар иштирокида Ўзбекистон-Чехия бизнес-форуми ва кооперация биржаси бўлиб ўтди.\nТадбирни ташкил этишдан кўзланган мақсад Ўзбекистон ва Чехия компаниялари ўртасида савдо алоқалари йўлга қўйилишини қўллаб-қувватлаш, Ўзбекистонда бизнес юритиш бўйича чехиялик компанияларнинг тажрибаси тақдимотини ўтказиш, янги қўшма корхоналарни ташкил этиш ва янги инвестициявий лойиҳаларни амалга ошириш масалаларини кўриб чиқишдан иборат.\nИшбилармонлик учрашуви чоҳида шунингдек, икки давлат тадбиркорлари ўртасидаги ҳамкорликни мустаҳкамлаш бўйича ўзаро муносабатларга доир масалалар ҳам муҳокама қилинади.\nҚайд этиш керакки, иқтисодий, саноат ва илмий-техник ҳамкорлик бўйича Ўзбекистон-Чехия Ҳукуматлараро комиссиясининг учрашувлари мунтазам равишда ўтказилади (сўнгги 7-учрашув 2013 йилнинг октябрь ойида Тошкент шаҳрида бўлиб ўтди). Ушбу тадбир якунлари бўйича ўзаро савдо ҳажмини ошириш, фармацевтика, кимё ва тўқимачилик тармоқларида лойиҳаларни амалга ошириш, қишлоқ хўжалиги маҳсулотларини қайта ишлаш ҳамда туризм каби соҳаларда ўзаро келишувларга эришилди.\nҲозирда Икки томонлама савдо бўйича кўрсаткичларни қуйидаги рақамларда кўриш мумкин:\n2016 йил давомида (январь-июнь) ўзаро савдо ҳажми 36,2 млн. АҚШ долларини, жумладан, экспорт – 7,3 млн. АҚШ долларини, импорт – 47,5 млн. АҚШ долларини ташкил этди;\nЭкспортнинг асосий позициялари: транспорт хизматлари (25,1%), пахта матолари (61,4%), электр ускуналар (10,2%), цемент (2,5%) ва бошқалар.\nИмпортнинг асосий позициялари: шиналар (28,6%), механик ускуналар (28,2%), фармацевтика маҳсулотлари (14,5%), пластмасса буюмлар (7,2%), электр ускуналар (6,8%), шакар ва қандолат маҳсулотлари (2,1%) ва бошқалар.


Нур ускунаси фаолияти вақтинча тўхтатилди - Respublika Ixtisoslashtirilgan Onkologiya va Radiologiya Ilmiy-amaliy Tibbiyot Markazi\nНур ускунаси фаолияти вақтинча тўхтатилди\n«Elekta Infinity» радиотерапевтик ускунасининг фаолияти режали сервис ҳизмат кўрсатиш учун вақтинча тўхтатилди.\nҲукуматимиз томонидан Республика ихтисослаштирилган онкология ва радиология илмий-амалий тиббиёт маркази ва унинг Тошкент шаҳар филиалига Буюк Британиянинг “Elekta” компаниясида ишлаб чиқарилган, ҳар бири қарийб 2 миллион 800 минг АҚШ долларини ташкил этувчи 2 та энг замонавий радиотерапевтик ускуналари сотиб олинган. Ушбу ускуналар 2018 йилдан буён беморларни даволашда қўлланиб келинмоқда. Ушбу юқори технологик ускуналар ўта аниқлик билан ва самарали фаолият юритиши учун, сервис кафолат ҳизмат даврида, ишлаб чиқарувчилар томонидан хар 3 ойда бир маротаба мукаммал текширувдан ўтказиб турилади.\nЖорий йилнинг август ойи сўнгида ускуна режали кўрикдан ўтказилди ва малакали мутахассислар томонидан ускунага 2 хафта давомида тўла сервис ҳизмати кўрсатилиши зарурлиги, носозликлар профилактикаси ва мавжудларини бартараф қилиш тавсияси берилди.\nУшбу қимматбаҳо ва юқори технологик ускуна сервис кафолати даврида эканлиги, ҳозирги кунда унга сервис ҳизмати ўтказиш зарурлиги сабабли, фаолияти вақтинча тўхтатилди.\nРадиология бўлимида даволанаётлан ҳар бир бемор ҳолати кўриб чиқилди ва қуйидаги тактика қўлланилди:\n-Чизиқли тезлаткич ускунасида даво давом эттирилиши зарур бўлган беморлар марказимиз Тошкент шаҳар филиалида тўлақонли ишлаётган ҳудди шундай ускунада даволаниш учун юборилди;\n-Гамма терапия ускунасида даволаниши зарур бўлган беморлар вилоят филиалларида ишлаётган нур ускуналарида давони давом эттиришлари учун юборилди.\n-Даво муолажаларида танаффус қилиш мақсадга мувофиқ бўлган беморлар ускуна ишга туширилгунга қадар уйларига рухсат берилди.\nБарча беморларнинг даво жараёни даволовчи радиолог-шифокорлар томонидан қатьий назоратга олинган.\nШартномага кўра, ускунанинг мукаммал ва узлуксиз ишлаши учун зарур бўлган эҳтиёт ва бутловчи қисмлари, сервис ҳизмат кўрсатувчи компания томонидан буюртма асосида Буюк Британия давлатидан етказиб берилмоқда.\nУскунага ўз вақтида сервис ҳизмати кўрсатилиши, ундан аҳолимиз саломатлигини сақлаш йўлида узоқ йиллар давомида сифатли ва узлуксиз фойдаланишимиз учун кафолатдир! Шу сабабли, ускунага сервис ҳизмат кўрсатиш жараёни сентябрь ойи ўрталарига қадар давом этиши кутилаётгани сабабли, юзага келган ноқулайликлар учун марказ Маъмурияти аҳолимиздан узр сўрайди!


Баткенда ўзбек ва қирғиз божхоначилари учрашди\nБаткенда ўзбек ва қирғиз ...\nҚирғизистон Республикаси Баткен вилояти Кызыл-Кыя шаҳар мэрияси кичик залида Фарғона вилояти божхона бошқармасининг ходимларидан ташкил топган делегация аъзолари ҳамда Баткен вилояти божхона бошқармаси бошлиғи Эркимбаев Темиркан Болотканович бошчилигидаги Қирғизистон Республикаси делегацияси ўртасидаги учрашувда икки давлат божхона хизматлари ўртасида уюшган жиноятчилик, гиёҳванд моддаларнинг ноқонуний айлануви ва халқаро терроризмга қарши курашиш ҳамда чегара масалалари бўйича ҳамкорликни янада такомиллаштириш масаласида музокаралар бўлиб ўтди\nШунингдек, сўнгги вақтларда Ўзбекистон Республикасининг очиқ дўстона сиёсат олиб бориши сабабли қўшни мамлакат ўртасида яқин қўшничилик ва иқтисодий ҳамкорликнинг ривожланиши ортидан ўзаро товар айланмаси тобора ошиб бораётганлиги боис чегара-божхона постига туташ жойларда юк автомашиналарининг тирбандлиги юзага келиши мумкин бўлган ҳолатларни ўрганиш ва бартараф этишга қаратилди.\nБундан ташқари, икки давлат божхона органлари ходимлари ўртасида спорт тадбирлари, турли мусобақаларни биргаликда ўтказиш ҳамда ўзаро алоқаларни янада ривожлантириш алоҳида эътиборга олинди.\nТадбир сўнгида икки мамлакат божхона органлари бошқарма бошлиқлари соҳалардаги ҳамкорлик тўғрисида икки томонлама ишчи учрашув баённомасини имзолашди.\nШуни алоҳида таъкидлаш жоизки, икки давлатларнинг қўшни вилоятлари божхона органлари ўртасида бундай дўстона учрашув илк маротаба мустақил равишда ташкил этилмоқда.\nЎйлаймизки, ишчи гуруҳлар томонидан келишилган масалалар фуқаролар ва тадбиркорлар учун янада қулайликлар яратилишида муҳим омил бўлиб хизмат қилади.


Ўзбекистон Бадиий ижодкорлар уюшмаси аъзоси, “Меҳнат шуҳрати” ордени соҳиби, таниқли хаттот, юздан ортиқ асарлар муаллифи, кўплаб шогирдлар устози, юртимиз ва хорижда ўтказилган нафис санъат фестивалларида иштирок этиб, нуфузли совринларни қўлга киритган Салим домла Бадалбоев билан хаттотлик санъатининг аҳамияти, нозик жиҳатлари ҳақида суҳбатлашдик.\n– Ассалому алайкум, домла. Юртимизда тарихий иншоотлар, меъморий мажмуалар кўп. Улар пештоқига арабий матнда гўзал санъат асарлари битилган. Кўрган киши завқ олиш баробарида, уларни ким ёзганига қизиқади...\n– Ва алайкум ассалом. Аллоҳ таоло инсонга ато этган бебаҳо неъматлардан бири ёзув. У бўлмаганда ўтмишни бугун ва эрта билан боғлаб бўлмасди. Халқимиз ўтмиши давомида турли ёзувлардан, жумладан, араб имлосидан фойдаланиб келган.\nХаттотлик – дунё халқлари, жумладан, Шарқ мамлакатлари маданиятининг ўзига хос йўналишидир. Унинг Марказий Осиё ва Ўзбекистонда пайдо бўлиши Ислом дини кириб келиши ва ёйилиши билан боғлиқ.\nУндан олдин амалда бўлган уйғур, урхун-энасой, хоразмий ёзувлари истеъмолдан чиқди. Шу тариқа араб тили ва ёзувига эътибор кучайиб, уни санъат даражасида ёзишга мўлжалланган хаттотлик мактаби юзага келди.\nНаққошлик, ганж, ёғоч ўймакорлиги, каштачилик, кандакорлик каби ҳунарлар қаторида хаттотлик ҳам санъат даражасига чиқди. Юртимизда хаттотлик санъати Амир Темур даврида янада ривожланган.\nЧиройли ёзилган хат кўзни қувнатади. Ҳуснихат билан кўчирилган қўлёзмалар ниҳоятда қадрланади.\n– Соҳага қизиқтирган устозларингиз, илк фаолиятингиз ҳақида ҳам айтиб ўтсангиз...\n– Мустабид тузум даврида кўплаб соҳалар қатори хаттотлик диний йўналиш, Қуръон хати сифатида тазйиққа учради. Араб хатини яширинча ўргандик. 1963–1964 йилларда Тошкент Давлат университети (ҳозирги ЎзМУ)нинг филология факультетида ўқиб юрган кезларимизда хаттот устоз Ҳасанхон домла Низомов форс тилидан дарсга кирарди.\nБир куни устоз матн берди. Тахтага ёзарканман, устоз ёнимга келиб: “Салимжон, сиз хаттот бўлишингиз керак. Истеъдодингиз бор экан, хоҳласангиз, менга шогирд тушинг”, деди. Устоздан бир неча йил таълим олдим. 1980 йилдан сўнг хат илмини ўрганишни яна давом эттирдим.\nАлҳамдулиллаҳ, истиқлолдан сўнг бар-ча амалий санъат турлари қатори хаттотликка ҳам алоҳида эътибор қаратилди. Ёшим 50 дан ошиб, хаттотликни ўрган-\nгач, олий ўқув юртлари, араб тили ўргатиладиган махсус лицейларда дарс бера бошладим.\nКамолиддин Беҳзод номидаги миллий дизайн ва рассомлик институти, Тошкент Давлат шарқшунослик институтида, Ўзбекистондаги Миср элчихонаси маданият марказида ишладим.\nҲозир бир кам саксонга кирган бўлсам-да, фаолиятимни тўхтатганим йўқ. Насх, сулс, риқъа, настаълиқ, девоний, куфий каби хат турларида ижод қиламан. Асарларимни эски ўзбек тили ёзувида ёзаман. Унда асосан мақол, ҳикматли сўз, ҳадислардан фойдаланаман. Одамларга илм ўргатяпман, жамиятга нафим тегаётганидан хурсандман.\n– Хаттот ўз касбини пухта ўзлаштириши учун нималарга эътибор қаратиши керак, деб ўйлайсиз?\n– Хаттотлик касбини танлаган киши камида 5–6 та хат турида ёза олиши, назарияни яхши билиши лозим. Мисол учун, насх, сулс, настаълиқ, риқъа, девоний, куфий хатларининг алоҳида ёзилиши, ўз назарияси бор. Қоидаларини билмасдан чиройли ва тўғри ёзиб бўлмайди.\nХаттотликка қизиққан баъзилар дарс бошиданоқ: “Устоз, олтита хат алифбосини ёзиб беринг”, дейди. Мен: “Йўқ, аввал насх хатини яхши ўрганиб, Қуръондан 5-6 пора кўчирганингдан кейин сулс хатини ўргатишим мумкин”, деб тушунтираман. Шогирдларимга кунига камида икки соат хат ёзишга ажратмаса, хаттот бўлиш қийинлигини айтаман. Кўпчиликнинг сабр-тоқати етмайди.\nХаттот бўлиш учун, аввало, Аллоҳнинг каломига муҳаббат, дарсга мунтазам қатнашиш, уй вазифаларини доимий бажариш керак.\nНизомиддин Турсуналиев, Шаҳноза Раҳматуллаева, Омина Бойназарова, Дилдора Зокирова, Нодира Қутбиддинова умидли шогирдларимдан.\n– Сизнингча, бошқа ўлкалар билан қиёсланса, бугун юртимизда хаттотлик санъати қай даражада ривожланмоқда?\n–Айни пайтда яхши ривожланмоқда. Масалан, Сурия ва Ироқда зўр хаттотлар бор. Аммо ҳозир у ерлар нотинч бўлгани боис хаттотлик одамларнинг хаёлига ҳам келгани йўқ. Қаерда тинчлик-хотиржамлик бўлса, у ерда тараққиёт бўй кўрсатади.\nХалқаро хаттотлик мусобақа ва фестивалларида қатнашиб, машҳур хаттотлар билан суҳбатлашганман. Жумладан, халқаро мусобақаларда доимо етакчи ўрин олиб келадиган туркиялик хаттотлар фаолиятига қизиқиб, улардаги шарт-шароитларни ўрганганман. Ҳамкасбимнинг айтишича, у ерда давлат томонидан ташкил қилинган алоҳида хаттотлик мактаблари йўқ. Аммо хусусий тўгараклар жуда кўп экан. Машҳур хаттотлар ана шу жойларда дарс бераркан.\nАйни пайтда юртимиздаги диний таълим муассасаларида, маданият ва санъатга ихтисослашган ўқув даргоҳларида араб тили, хаттотлик дарслари бор. Аммо бу етарли эмас. Ушбу соҳага ихтисослашган таълим муассасаларни кўпайтириш, ижтимоий йўналишдаги барча олий ва ўрта-махсус таълим муассасалари, мактабнинг юқори синф ўқувчилари учун бошқа тиллар қатори араб тили ва хаттотлик фанини ҳам киритиш керак. Хусусий хаттотлик тўгаракларини ҳам кўпайтириш зарур. Ёшлар орасида ушбу нафис санъат турига қизиқувчилар кўп.\n– Таълим муассасаларида ўқиётган ёки айни пайтда соҳада фаолият бошлаш арафасидаги талаба-ёшларга тавсия ва насиҳатларингиз...\n– Хаттот бўлиш учун икки шарт бор: аввало, дарс қолдирмаслик ва берилган вазифани бажариш. Шунда натижа бўлади. Аксарият ёшлар дарсга беш-олти ой қатнашиб, битта насх хатини ўрганиб, тўхтатиб қўяди. Яхши шогирд устозини кўп “безовта қилиши” керак, уйга берилган вазифани тўлиқ бажариш билан бирга, ўз устида мустақил ишлаши ҳам керак.\nШогирдларимга: “Бу нафис санъат, илм мукаммал бўлиши учун хат ҳам чиройли бўлиши керак”, дейман. Ҳақиқатда илму амали яхши, хати чиройли ва ихлосли киши зўр мутахассис бўлиб етишади.\nХаттотлик илми мисоли қушга ўхшайди. Қўлингизда ушлаб турсангиз, у сизники, агар қўлингизни қушдан бўшатсангиз, учиб кетади. Сўнг яна ушлаш учун катта машаққат чекиш керак. Демак, хаттотликни мукаммал эгаллаб, доимо машқ қилиб турсангиз, хатни ушлаб туришингиз мумкин. Зеро, ҳаёт ўрганишдан иборат.\n– Мазмунли суҳбатингиз учун ташаккур.\n“Ҳидоят” журналининг 8-сонидан олинди\nДругие материалы в этой категории: « Абдурауф Фитрат биринчи ўзбек профессорларидан биридир\tҚандай “канал” ёки “гуруҳ”ларни кузатяпсиз? »


Самарқандда Мажбурий ижро бюроси савдо ярмаркаси ўтказмоқда\nЖамият 00:00 / 14.03.2018 15815\nСамарқанд шаҳридаги «Ипак йўли» («Янги бозор») кийим-кечак бозори ҳамда Сиёб бозори ёнидаги «Шодиёна» савдо мажмуасида вилоят Мажбурий ижро бюроси томонидан ташкил этилган савдо ярмаркалари бугундан фаолият кўрсата бошлади.\n25 мартгача фаолият кўрсатувчи ушбу ярмаркаларда жиноят ишлари бўйича судларнинг ижро ҳужжатларига асосан давлат даромадларига ўтказилиши белгиланган жами 14 миллиард сўмдан ортиқ товар моддий бойликлар харидоргир нархларда савдога чиқарилган.\nҚайд этиб ўтиш керакки, яармарка Ўзбекистон Республикаси Вазирлар Маҳкамасининг 2009 йил 15 июлдаги «Давлат даромадига ўтказиладиган мол-мулкларни олиб қўйиш, сотиш ва йўқ қилиб ташлаш тартиби тўғрисида»ги Қарори ижросини таъминлаш мақсадида ўтказилмоқда.\n— Бир йўла икки савдо нуқтасида ярмарка ўтказилаётгани харидорларнинг қизиқишига сабаб бўлмоқда. Бу ярмаркаларда товарларни халққа таклиф қилиш билан биргаликда, МИБ онлайн аукционининг тарғиботи билан ҳам шуғулланмоқдамиз. Фуқароларнинг онлайн аукционда қатнашиш тартиби ҳақидаги саволларига ҳам жавоб берилмоқда, йўл-йўриқ кўрсатилмоқда, — дейди Kun.uz мухбири билан суҳбатда Самарқанд вилоят МИБ бошқармаси бўлими катта инспектори Яҳё Бекназаров.\nЯрмаркаларда арзонлаштирилган нархдаги юздан ортиқ турдаги кийим-кечаклар, пойабзаллар, газламалар, сочиқлар, парфюмерия маҳсулотлари, уяли телефон аппаратлари ва уларнинг эҳтиёт қисмлари, тюнерлар ва бошқа маҳсулотлар сотувга чиқарилади.\nБозорлардаги муваққат ярмаркалардан ташқари харидорлар ушбу маҳсулотларни Самарқанд шаҳрида жойлашган учта дўкондан харид қилишлари мумкин.\n«Самарқанд шарқ афсонаси» МЧЖга қарашли савдо дўкони (Рўдакий кўчаси 251-уй. Мўлжал: Банк коллежи), «Сабо» МЧЖ га қарашли савдо дўкони (А.Икромов кўчаси 99-уй. Мўлжал: «Ҳамкорбанк»). «Кооп таъминот» МЧЖга қарашли савдо дўкони. (Ўзбекистон кўчаси, 116-уй. Мўлжал: Баққоллик (бакалея) базаси).


Энди eGov.kz порталида фойдаланувчи ўзи ва барча оила аъзолари учун ушбу хизматга онлайн буюртма бериши мумкин. Хизмат жисмоний шахсларга бепул тақдим этилади. Фойдаланувчилар учун мажбурий талаблар - ШИР ва электрон рақамли имзо.\nУшбу янгиланишлар Қозоғистон Республикаси Президентининг бюрократизациялантириш тўғрисидаги фармони доирасида амалга оширилди. Низомнинг асосий мақсади рақамли трансформация ва давлат бошқарувининг барча соҳаларини тизимли реинжиниринг қилишдан иборат.\n«Биз давлат хизматларини онлайн форматга ўтказиш бўйича фаол ишлаяпмиз. Қайд этишни истардимки, аввалроқ ушбу хизмат Аҳолига хизмат кўрсатиш марказлари(АХКМ) ва маҳаллий ижро ҳокимияти органлари орқали офлайн режимда тақдим этилган. Эндиликда хизматни АХКМга бормасдан eGov.kz электрон ҳукумат портали орқали онлайн режимида олиш мумкин. Фуқаролар учун ушбу хизмат муҳимлигини англаган ҳолда, биз хизматни олиш жараёнини соддалаштирдик», - деди «Миллий ахборот технологиялари» АЖ бошқаруви раиси Ростислав Коняшкин.\nХизматдан фойдаланиш учун фойдаланувчи «Электрон ҳукумат» порталида (еGov.kz) керакли хизматни танлайди: ватандош мақомини бериш ёки янгилаш. Танланган хизмат турига мувофиқ фойдаланувчи мақомини олиш мақсадида Меҳнат ва аҳолини ижтимоий ҳимоя қилиш вазирлиги ахборот тизими орқали текширилади.\nБарча керакли катакчаларни тўлдириш ва сўралган ҳужжатларни қўшиш (pdf ёки jpg форматидаги файллар) керак. Шунингдек, ариза топшираётганда, фойдаланувчи ватандош мақомини бериш ёки узайтирилиши керак бўлган оила аъзолари тўғрисидаги маълумотларни тўлдириши мумкин. Оила аъзоларининг сонига чеклов йўқ. Кейин имзолашнинг мавжуд усулларидан бири ёрдамида аризани имзолаш керак.\nХизмат кўрсатиш натижаси – ватандош гувоҳномаси, маҳаллий ижро этувчи ҳокимият органининг ватандош мақомини узайтириш тўғрисидаги қарори ёки фойдаланувчининг «шахсий кабинети»га электрон ҳужжат кўринишидаги давлат хизматларини кўрсатишни асослантирилган рад этиш. Давлат хизматини кўрсатиш муддати - 4 иш куни.\nХизмат натижаларига кўра, ватандош мақоми eGov.kz порталининг «Рақамли ҳужжатлар» бўлимида ва eGov Моbile иловасида пайдо бўлади.\nШунингдек, хизмат Нур-Султан, Алмати ва Чимкент шаҳарлари, туманлар ва вилоят аҳамиятидаги шаҳарларнинг АХКМ ва маҳаллий ижроия органларида ҳам тақдим этилади.\n#Миграция #Ахборот технологиялари


Марказий Осиёда “держава”лар рақобати бошланган. Ўзбекистон қандай йўл тутади? | Qalampir.uz\nМарказий Осиёда “держава”лар рақобати бошланган. Ўзбекистон қандай йўл тутади?\nЖамият\t29 Октябрь 18:28 11109\nБир-бири билан яқин алоқаларда бўлган йирик давлатларнинг Марказий Осиё минтақасида рақобати бошланган. Бу ҳақда Ўзбекистон Ташқи ишлар вазири Абдулазиз Комилов “Россия 24” телеканалига берган интервьюсида айтиб ўтди.\n“Йирик давлатларнинг рақобатига келсак, реалист бўлиш ва бу, аллақачон, бошланганини тан олиш керак. Бундан ташқари, ушбу рақобат ҳатто ташқи кўринишидан анча яқин, деб ҳисобланган давлатлар (тахминан Хитой ва Россия назарда тутилган – таҳр.) ўртасида ҳам бормоқда. Шунга қарамай, бу рақобат минтақада давом этмоқда. Бундай шароитда савол туғилади: биз нима қиламиз? Биринчидан, ҳозир нима қилаётган бўлсак, шуни давом эттирамиз”, дейди вазир.\nУнинг сўзларига кўра, ушбу рақобат янги “Совуқ уруш”нинг дастлабки белгилари пайдо бўлган шароитда кучайиб бормоқда. Бу эса минтақа учун бошланган қарама-қаршиликнинг оқибатларини янада кучайтиради, чунки дунёдаги вазият янада оғирлашади.\n“[Йирик давлатлар ўртасидаги] рақобат биз учун нохуш сиёсий оқибатлар олиб келишини истамаган бўлардик. Улар (рақобатлашаётган давлатлар назарада тутилган – таҳр.) бизни бир томон туфайли бошқа томон учун номақбул бўлган позицияни танлашга мажбур қиладиган ҳолатга туширишларига йўл қўйиб бўлмайди. Бу вазифа жиддий дипломатик ёндашувни талаб қилади”, дейди у.\nШунингдек, Комилов умуман олганда Ўзбекистонда бу борада тажриба борлигини, Марказий Осиё ўзининг геостратегик жойлашуви сабаб доимо диққат марказида бўлиб келганини таъкидлаган.\n“Биз можарого киришмоқчи эмасмиз. Лекин бирор бир томонни (йирик давлатлар назарда тутилган – таҳр.) танлашга тўғри келса, биз ўзимизнинг миллий манфаатларимиздан келиб чиқиб қарор қабул қиламиз”, дейди Комилов.\n28 Ноябрь 13:57 68232\n29 Ноябрь 14:43 56320\n30 Ноябрь 10:55 34014\n29 Ноябрь 12:05 24390\n28 Ноябрь 09:52 22414


21:31 / 25.07.2018 | Равшан Батыев | 1601\nАссалому алайкум! Ҳурматли "Зикр аҳлидан сўранг" ҳайъати аъзолари. Мени бир корхонага ишга таклиф қилишаябди, лекин у корхона чекка худудда яъни чўлда жойлашган экан ва яқин атрофда масжид йўқ. (Биз томонларда кўпгина нефт-газ корхоналари чўлларда жойлашган). Бошқа номозларни ўқишни имкони бўлса ҳам жума номозига боришга озгина қийналиб қоларканман. Чунки тушликка берилган вақтда масжидга бориб келиш сал муаммо туғдиради. Лекин ишлаб пул ҳам топишим керак вақтинчалик бўлса ҳам. Жума номозига чиқишга махимум ҳаракат қиламан абатта. Шундай ҳолларда ризқ талабида юрган чекка ҳудудларда ишлайдиган биродарларимизга жума номозини адо этиш борасида бирон бир енгиллик борми? Жавобингиз ичун олдиндан раҳмат.\n- Ва алайкум ассалом! Жума намози шаҳарда ёки шаҳарнинг ҳукмини олган қишлоқларда ўқилади. Чўлда жума ўқиш вожиб эмас. "Кифоя" китобида қуйидагича келади:\n«Миср» – энг катта масжидига ўзининг аҳолиси сиғмайдиган аҳоли яшайдиган жой. Бу каби истиқомат масканлари авваллари «шаҳар» дейилган. Аммо ҳозирги кичикроқ қишлоқлар ҳам аввалги шаҳарлардан катта бўлиб кетган. Мазкур иборадаги «аҳоли»дан мурод жума намози ўқиши фарз бўлган аҳолидир.\nДемак, қай бир аҳоли яшайдиган жой бўлса-ю, унинг энг катта масжидига жума ўқиши фарз бўлган одамлари сиғмаса, ўша ер «миср» бўлади ва унда жуманинг фарз бўлиш шартларидан бир шарт вужудга келган бўлади.\nМиср бўла олмаган аҳоли яшаш жойларининг аҳолисига жума фарз бўлмайди.\nШунингдек, яшаш жойидан сафарга чиққан одамга ҳам жума фарз бўлмайди. Агар мусофир бир жойда ўн беш кун ёки ундан ортиқ яшашни ният қилса, мусофирлиги қолмайди ва жума ўқиши фарз бўлади. Валлоҳу аълам!\nНамоздан сўнг елка силаш\nИш ва ибодат хакида


— Боғда 51 турдаги 28 мингдан ортиқ дарахт кўчати ўтқазилган, — дейди шаҳар ободонлаштириш бошқармасининг маданий марказ бўлими бошлиғи, “Шуҳрат” медали соҳиби Хайриддин Қосимов. — Шундан 11 турдагиси хориждан келтирилган каштан, эман, қора қарағай каби ноёб дарахт ва буталардир. Уларнинг атроф-муҳит мусаффолигини мўътадил сақлаб туришдаги аҳамияти катта. Бу дарахтлар нафақат кўркамлиги, балки ўзидан кўп миқдорда кислород чиқариши билан ҳам алоҳида ажралиб туради.\n— Дунёда маҳобатли иншоотлар, монументлар кўп, — дейди яна бир суҳбатдошимиз, меҳнат фахрийси, “Эл-юрт ҳурмати” ордени соҳиби Беҳбуд Жумаев. — Лекин бирорта шаҳарга бағишлаб қурилган монумент ҳақида ҳеч эшитганмисиз?! “Кўҳна ва боқий Бухоро” мажмуаси мисолида шариф шаҳримизга ҳайкал қўйилди, десам янглишмаган бўламан. Ҳар гал бу ерга невараларимни бошлаб келганимда, улар кўзида қувонч, фахр-ифтихор, ғурур ҳиссини кўраман. Негаки, мажмуада “Биз киммиз? Кимларнинг авлодимиз?” деган саволларга теран ва аниқ жавоб мужассам. Бу боғ Юртбошимизнинг биз, бухороликларга бебаҳо туҳфасидир.\nДарҳақиқат, мазкур муҳташам мажмуада элимизнинг бунёдкорлик, яратувчилик ғайрат-шижоати мужассам. Қувонарлиси, шаҳарда бу каби гўзал иншоотлар тобора кўпайиб бормоқда. Инфратузилма ривожланаяпти. Замонавий ўқув муассасаларини айтмайсизми?! Айниқса, Бухоро муҳандислик-технология институтининг янги ўқув биноси гўзал меъморий ансамбль сифатида бу кўҳна ва боқий кентга узукка кўз қўйгандек ярашиб тушди. Бир-бирига уйғун тарзда қурилган учта бино яхлит меъморий ечимга эгалиги билан эътиборни тортади. Бу ердаги бунёдкорлик ишларига давлатимиз томонидан 2012 — 2014 йиллар давомида салкам 30 миллиард сўм миқдорида маблағ сарфланди. Айни пайтда мазкур олий ўқув юртида беш минг нафардан зиёд талаба ўнга яқин таълим йўналишида сабоқ олмоқда. Институт халқ хўжалиги, хусусан, “Навоий” эркин индустриал-иқтисодий зонаси учун малакали кадрлар етиштириб бермоқда.\nУмумий майдони 6,5 гектарни ташкил этган Фавворалар майдони ҳам Бухоро кўркига кўрк қўшган иншоотлардан биридир. Мазкур гидроиншоотдан сув 20 метр юқорига наволар оҳангига мос тарзда отилади. Тароналар репертуари асосини эса миллий мусиқамиз, жумладан, Бухоро шашмақоми намуналари ташкил этади. Сув, нур ва оҳанглар уйғунлиги киши кайфиятини янада кўтаради. Бу ерда сайр қилишнинг гашти бўлакча. Шунинг учун ҳам майдон доимо одамлар билан гавжум.\nДарҳақиқат, Президентимиз таъкидлаганидек, мустақиллик биз учун миллий давлатчилигимизни, ўзлигимиз, инсоний ҳақ-ҳуқуқ ва қадр-қимматимизни тиклаш, урф-одат ҳамда анъаналаримизни, муқаддас ислом динимизни, буюк аждодларимизнинг табаррук номларини улуғлаш, соғлом ва баркамол янги авлодни шакллантириш бўйича илгари тасаввур ҳам қилиб бўлмайдиган беқиёс имкониятлар очиб берди. Бухородаги ўзгариш ва янгиланишлар бунга яққол мисол. Зеро, дунёда шариф шаҳарлар саноқли. Не бахтки, шулардан бири Бухородир. Илму зиёси, юксак маърифати, муқаддас қадамжолари, боқий обидалари, дину диёнати, меҳмондўст ва меҳнатсевар одамлари билан шарифлик мақомига эришган Бухоро, неча юз йилларки, олам аҳлини ўзига оҳанрабодек тортиб келаяпти. Хусусан, истиқлол йилларида унинг қиёфаси тубдан ўзгарди. Замонавий уй-жойлар, маданий-маиший объектлар, ўқув муассасалари, кенг ва гўзал кўчаю хиёбонлар, боғ-роғлар барпо этилди. Қадимий обидалар таъмирланиб, асл қиёфасига келтирилди. Зиёратгоҳлар обод қилинди. Гўё Бухоро қайта туғилгандек бўлди. У дунёнинг янада тароватли ва файзли гўшаларидан бирига айланди. Бугун ана шу қадимий кентга қадам қўйган киши буни дарҳол ҳис этади.\n— Узоқ йиллардан буён мусиқа санъати билан шуғулланаман, — дейди швейцариялик сайёҳ Франц Мартин Кунг. — Биласизми, архитектура билан мусиқа бир-бирига узвий боғлиқдир. Бухородаги миноралар, карвонсаройлар, масжиду мадрасалар, савдо тоқлари шу икки жиҳат ҳосиласидир. Қадимий обидалар ҳамда мустақиллик йилларида барпо этилган иншоотлар халқингизнинг юксак салоҳиятидан далолат бериб турибди. Менга, айниқса, тунги Бухорони сайр қилиш бир олам завқ бағишлади. Шаҳарни юлдузли осмон остидаги кошонага ўхшатдим.\nЮртингизда барчага хайрихоҳ, қалби очиқ инсонларни кўп учратдим. Дунёда меҳр-оқибат камайиб бораётган паллада Ўзбекистон халқи самимий, меҳмондўст, танти, бағрикенг эканлигини кўриш жуда ёқимли.\nЕвропалик меҳмоннинг эътироф этганича бор. Истиқлолнинг қадр-қиммати, халқимиз тақдиридаги аҳамияти қадим Бухоронинг миноралари каби юксакдир. Ўзининг бетакрор обидалари, осориатиқалари, минг йилларга бориб тақаладиган маданияти билан дунё нигоҳида турган ушбу кент мустақиллик йилларида мунаввар тонг каби тиниқ тортди. Қаровсиз қолган ёдгорликлар таъмирланди. Қадриятларимиз, ҳунармандчилигимиз булоқ каби қайта кўз очди. Зиёратгоҳлар обод этилди. Янги боғлар барпо қилинди. Шаҳарнинг 2500 йиллик юбилейи халқаро миқёсда кенг нишонланди. Буларнинг бари мустақиллик шарофатидандир.\nБухоронинг қадимий кўчаларида француз, инглиз, испан, корейс, япон, немис тилларида сўзлашиб, обидаларни ҳайрат билан кузатаётган, эмин-эркин юрган сайёҳларни кўрганингда эса кўнгилда фахр ҳиссини туясан, киши. Негаки, тинч ва фаровон юртга меҳмон келади. Дунёнинг бахтиёр одамлари яшаётган заминдан инсон қадами узилмайди.\nМуҳими шундаки, бутун юртимизда бўлгани каби Бухорода ҳам бунёдкорлик ишлари жадал суръатларда давом этаяпти. Мана, иқтисодий жабҳани олиб кўрайлик.\n— Бугунги кунда 680 дан зиёд ишлаб чиқариш корхонаси фаолият кўрсатмоқда, — дейди шаҳар ҳокимлиги иқтисодиёт бўлими бошлиғи Илҳом Қиличев. — 2015 йилда улар томонидан 289,4 миллиард сўмлик маҳсулот ишлаб чиқарилди. Умумий қиймати 49 миллиард сўмга тенг ва 1450 минг АҚШ долларилик хорижий инвестициялар ўзлаштирилди. 80,3 миллион доллар миқдорида маҳсулот ва хизматлар экспорти амалга оширилди.\nШу далил ва рақамларнинг ўзиёқ қадимий ҳамда ҳамиша навқирон шаҳар бунёдкорлик оғушида эканини кўрсатади. Бухорои шариф ҳақидаги мақоламизни эса Юртбошимиз айтган қуйидаги сўзлар билан якунламоқчимиз: “Мен ҳар гал мўътабар Бухоро заминига қадам қўяр эканман, юрагимни чуқур фахр-ифтихор туйғуси қамраб олади, кўнглим қандайдир равшан тортади. Заҳматкаш ва бағрикенг Бухоро аҳли билан, томирида ота-боболаримизнинг шижоати жўш урган, юз-кўзида илм-маърифат зиёси акс этиб турган бу юрт фарзандлари билан учрашиш, улар билан суҳбатда бўлиш менга доимо катта мамнуният бахш этади”.\nМазкур рукндаги бошқа мақолалар: « «Устоз — шогирд» мактаби\tИнновациялар ва амалиёт »


Google инсоният тарихидаги энг йирик жаримага тортилди - Terabayt.Uz\nGoogle инсоният тарихидаги энг йирик жаримага тортилди\nЕвропа Иттифоқи Yelp, TripAdvisor каби йирик онлайн савдо билан шуғулланувчи компанияларнинг Google устидан қилган шикоятларидан сўнг текширув ўтказиб, Google’нинг “она компанияси” бўлган Alphabet’ни рекорд даражадаги — $2.7 миллиард долларлик жарима билан жазолади.\nБу тўғрида Еврокоммиссиянинг сайтида маълум қилинган: «Европа комиссияси ЕИнинг антимонополия бўйича қонунларини бузгани учун Google’га €2,42 млрд евро жарима солди», — дейилади пресс-релизда.\nАнтимонополияга оид қонунчилик бўйича жазоланган Google’га онлайн қидирув тизимида ўзининг устунлигидан фойдаланиб, уни суиистеъмол қилганлик айблови қўйилган.\nСуриштирув жараёнларида компаниянинг сўнгги 7 йилликдаги онлайн савдо бўйича хатти-ҳаракатлари текшириб кўрилганида, унинг сунъий усулда Google Shopping онлайн савдо хизматларини оммалаштиришга урингани аниқланган. Яъни, модомики мижоз Google тизимига бирор маҳсулотни сотиб олиш учун қидирувга берса, тизим аввало Google Shopping хизматининг маҳсулотларини “ўтказиш”га ҳаракат қилган ва нарх-наволарни рақибларникидан арзонроқ кўрсатишга уринган.\nАгар америкалик компания 90 кун ичида ўзининг ноқонуний хатти-ҳаракатларини бартараф қилмаса, Alphabet холдингига нисбатан санкциялар янада кучайтирилади. Alphabet ҳозирча бу айбловларни тан олмаяпти.\n$2.7 миллиард доллар — бу муайян компания учун тарихдаги йирик жарима ҳисобланади. Шу вақтга қадар Intel компаниясига 2009 йилда 1.06 миллиард евро жарима солинган эди. Аммо, экспертларнинг фикрича, бу жарима миқдори Google учун “дарёдан томчи”. Бу жариманинг хавфли жиҳати — компаниянинг Google Search тизимидаги реклама ва онлайн савдодан оладиган даромади кескин тушиб кетиши мумкин.


Суд иши: исботламадингми – талаб қилма! | NORMA.UZ\nСуд жараёнининг барча иштирокчилари ўз ҳуқуқий позицияларини исботлаш заруратига дуч келишади. Қоидага кўра, турли фактларнинг жами исботланади, бунда бири бошқасига мудом таъсир қилади. Шунга ўхшаш вазиятда домино таъсири ишга тушади: таркибий қисмлардан бирининг исботланмаганлиги кейингисига, шунингдек умуман ишнинг натижасига таъсир кўрсатади. Суд амалиётидаги бир ҳолат ҳақида – бизнинг шарҳимизда.\nИшда иштирок этувчи ҳар бир шахс ўз талаб ва эътирозларига асос қилиб келтираётган ҳолатларни исботлайди. Қай тарзда? Судга тегишли далилларни йиғиш ва тақдим қилиш билан.\nДалиллар – бу улар асосида хўжалик суди ишда иштирок этувчи шахсларнинг талаблари ва эътирозларини асословчи ҳолатлар, шунингдек низони тўғри ҳал қилиш учун аҳамиятга эга бўлган бошқа ҳолатлар бор ёки йўқлигини аниқлайдиган маълумотлардир. Бундай маълумотлар ёзма ва ашёвий далиллар, экспертларнинг хулосалари, гувоҳларнинг кўрсатувлари, ишда иштирок этувчи шахсларнинг тушунтиришлари билан аниқланади (ХПКнинг 54-моддаси).\nДалиллар бевосита ва билвосита бўлади. Агар бевосита далиллар даъво факти билан бир маънода ва бевосита боғликка эга бўлса, билвосита далиллар фақат бу фактнинг мавжуд ёки мавжуд эмаслиги ҳақида бир неча эҳтимолий хулосалар чиқариш имконини беради.\nЯъни исботлаш предмети фақат биргина билвосита далиллар билан ўрнатилмайди, чунки уларнинг бошқа далиллар билан биргаликдаги баҳоси зарур бўлган фактни тўғри тасдиқлаш имконини беради.\nАниқ мисолда бу амалиётда нимани англатишини кўриб чиқамиз.\nИкки ташкилот пудрат шартномаси тузишди. Кўрсатилган шартнома бўйича субпудратчи тайёрлов монтаж ишлари ва электр жиҳозлари ҳамда ёруғлик приборларини ўрнатишни бажарди. Ишни тугатгандан сўнг муаммоларга дуч келди: бош пудратчи бажарилган иш ҳажмларини тасдиқламади ва тегишинча улар учун тўловни амалга оширмади. Тасдиқловчи ҳужжатларни расмийлаштиришни асослантирилган рад этишни олмай, субпудратчи қарздорга талабнома юборди ва судга мурожаат қилди.\nЎз аризасида даъвогар, бош пудратчи ўз шартномавий мажбуриятларини бузганлиги муносабати билан бажарилган ишлар учун ва шартнома шартларига мувофиқ неустойка тўловини амалга оширишни талаб қилди.\nСудда, гўёки, дебиторлик қарзини ундириш тўғрисидаги оддий иш бошқача тус олди.\nЎз позициясини асослашда даъвогар ФКнинг бажарилган ишларни қабул қилиш-топшириш тартиби ва уларни қабул қилиш ва тўловни амалга ошириш тартиби тўғрисидаги бош пудрат шартномаси шартлари тўғрисидаги моддаларига кўрсатма берди. Бироқ жараёнда иштирок этган бош пудрат ташкилоти вакили даъво аризаси юзасидан фикр-мулоҳаза билдирди, унда ҳисоб-китобдаги хато туфайли даъвогар талаб қилган суммани камайтиришни илтимос қилди.\nЖавобгарнинг далилларига кўра тарафлар ҳақиқатан шартнома тузишган ва субпудратчи ўзига топширилган электр можтаж ишларини бажарган, бироқ тақдим қилинган ҳужжатлар: бажарилган ишлар далолатномаси ва бажарилган ишлар қиймати тўғрисидаги маълумотнома-ҳисобварақ-фактурада субпудратчининг “бошқа харажатлари” суммаси унга объектда монтаж қилинган материаллар қийматига нисбатан фоиз киритилган ҳолда хато ҳисобланган.\nБу масала қонуний тартибга солинган.\nИшлаб чиқаришни хом ашё, материаллар, ёнилғи, энергия, инструмент, мосламалар ва бошқа меҳнат воситалари ва буюмлари билан таъминлаш харажатлари Маҳсулот (ишлар, хизматлар)ни ишлаб чиқариш ва сотиш харажатларининг таркиби ҳамда молиявий натижаларни шакллантириш тартиби тўғрисида низомга1 мувофиқ ишлаб чиқариш тусидаги бошқа харажатлар жумласига киради.\nОбъектларни қуриш қийматинининг шартномавий жорий нархларда ҳисоб-китобида буюртмачи ва пудратчининг “бошқа харажатларини” аниқлаш бўйича методик тавсияларга2 асосан лойиҳани реализация қилиш босқичларида объект қурилишининг бошланғич ва шартнома қийматини аниқлашда пудратчининг “бошқа харажатлар” суммаси қурилиш, таъмирлаш, монтаж ва ишга тушириш-созлаш ишларига боғлиқ ҳолда тасдиқланган формула бўйича аниқланади.\nОбъектлар қурилишида “Бажарилган ишлар (кўрилган харажатлар) тўғрисида Маълумотнома-ҳисобварақ-фактура” бошланғич ҳисоб шаклини тўлдириш бўйича кўрсатмаларга3 риоя қилган ҳолда, башарти фақат материаллар ҳисобварақ-фактуралар, юкхатлар асосида топширилган, объект қурилиши учун ресурс смета меъёрларида ҳисобга олинган ҳамда субпудрат ташкилотида омбор ва бухгалтерия ҳисобида кирим қилинган бўлса, бош пудратчи материалларининг қиймати субпудратчининг “бошқа харажатларига” киритилади.\nДемак, даъвогар ўз талабларини тасдиқлаш учун судга кўрсатилган ҳужжатларни тақдим қилиши керак.\nОқибатда, материалларнинг келиб чиқиши ва қийматини тасдиқловчи ҳужжатларнинг мавжуд эмаслиги субпудратчининг “бошқа харажатлари” миқдорини қайта ҳисоб-китоб қилишга ва суд томонидан қаноатлантирилган талабларнинг умумий миқдорини камайтиришга олиб келди.\nКўриб чиқилган ҳолат муайян факт (бош пудратчи материалидан фойдаланиш) қандай қилиб қонунчиликка биноан тегишли бевосита далилларни (материалларга юкхатлар, ҳисобварақ-фактуралар) талаб қилиши ва бошқача тарзда тасдиқланиши мумкин эмаслигини яққол намойиш қилди.\n1 Ўзбекистон Республикаси Вазирлар Маҳкамасининг 5.02.1999 йилдаги 54-сон қарори билан тасдиқланган.\n2 Давлат архитектура ва қурилиш қўмитасининг 28.12.2007 йилдаги 129-сон буйруғи билан тасдиқланган.\n3 Қурилиш соҳасида ислоҳотларнинг амалга оширилиши мониторинги ва фаолиятни лицензиялаш бўйича республика комиссиясининг 2.02.2009 йилдаги 1-сон баённомасига 2-илова.


Самарқанддаги мактабнинг таъмирталаб хонаси акс этган видео эски бўлиб чиқди — ХТВ – Газета.uz\nФото: Скриншот / Telegram\nСамарқанддаги мактабнинг таъмирталаб хонаси акс этган видео эски бўлиб чиқди — ХТВ\nСамарқанд шаҳар 40-умумий ўрта таълим мактабининг айрим синфхоналаридаги таъмирталаб ҳолати акс этган видео ҳақиқий эмаслиги маълум қилинди.\n9 ноябр 2019, 12:18 Жамият\nИжтимоий тармоқлар орқали Самарқанд шаҳар 40-умумий ўрта таълим мактабининг айрим синфхоналаридаги таъмирталаб ҳолат акс этган видео тарқалди. Бу ҳақда Самарқанд вилоят халқ таълими бошқармаси матбуот хизмати хабар берди.\nУшбу ҳолат вилоят халқ таълими бошқармаси ҳамда Самарқанд шаҳар халқ таълими бўлими ходимларидан иборат ишчи гуруҳи аъзолари томонидан ўрганилганда айни пайтда 40-умумтаълим мактабида бундай синфхона йўқлиги маълум бўлди.\n1420 нафар ўқувчи таълим-тарбия олаётган мазкур умумтаълим мактабида 25 та синфхона мавжуд бўлиб, улар 2017 йил июнь ойида тўлиқ таъмирланган. Видео эса бундан уч йил аввал тасвирга олингани маълум бўлди.\nЎтган йиллар давомида мактабга вилоятдаги тугатилаётган касб-ҳунар коллежларидан парта ва стол-стуллар олиб келинган. Бу борадаги муаммолар ҳам олдиндан бартараф этилган.


— Онангизни аҳволи жуда ҳам ёмон экан. Баҳордаги шифобахш кўкатлардан олиб келиб қайнатиб ичса жуда яхши бўлиб кетади.\nШунда Ботирнинг дўсти Ҳожиакбар айтибди:\n— Ўша шифобахш кўкатни қайси ердан бўлса ҳам топиб келамиз.\nУлар йўлга тушишибди. Йўл юрибди, йўл юрса ҳам йўл юрибди. Жудаям узоқ юришибди. Жуда катта бинони кўришибди. Бинога киришибди, у ерда Баҳор ва Қиш бор экан. Қиш Ботир ва Ҳожиакбарни кўриб қолибди. Улардан кимлигини ва нима бўлганини сўрабди. Ботир билан Ҳожиакбар бор ҳақиқатни айтишибди. Кейин Баҳор Қишдан сўрабди, келинг уларга ёрдам берайлик ва бир соатга жойини сўрабди. Қиш рози бўлибди ва Баҳор келибди.\nҚиш айтибди: — Боринглар шифобахш кўкатларни териб олинглар.\nУлар териб олишибди. Кейин уйга кетишиб қайнатиб беришган экан, онаси яхши бўлиб кетибди. Ботирнинг онаси Ҳожиакбарга раҳмат айтибди.\nTags: №12, З.Байвалиева


ЎзА - Осиё Чемпионлар лигаси дебютанти АГМК баҳсларга шай\n10.02.2019 15:05 Чоп этиш версияси\nОсиё Чемпионлар лигаси дебютанти АГМК баҳсларга шай\n12 февраль куни Осиё Чемпионлар лигасининг саралаш баҳслари доирасида иккинчи босқич ўйинлари ўтказилади. Бу босқичдан мамлакатимизнинг икки вакили – Тошкентнинг “Пахтакор” ҳамда Олмалиқнинг АГМК клублари баҳсларга киришади.\n“Шерлар”дан кўнгил анча тўқ, боиси Шота Арвеладзе шогирдлари ОЧЛда қатнашиш бўйича нафақат Ўзбекистон, балки қитъамизда бой тажрибага эга жамоалар сирасига киради. Боз устига мамлакатимиз вице-чемпиони қишки трансфер ойнасида таркибини етарли даражада кучайтиришга эришди ва ҳозирги ҳолатида ҳам “Пахтакор” қитъамиз клублари ўртасидаги энг нуфузли турнирнинг гуруҳ босқичига чиқа олмаса, билмадим қачон чиқади?!\nЎзбекистон кубоги соҳиби АГМК эса мусобақа дебютанти саналади. Бунинг устига жамоанинг янги устози Миржалол Қосимов таркибда катта ислоҳотларни амалга оширдики, бу ҳам кишини бироз хавотирга солади. Олмалиқликлар сафида ўтган йилги таркибдан фақат 7 нафар футболчи қолган. Булар – Роман Абдулов, Ойбек Қиличев, Ғулом Ҳайдар Ғуломов, Жасур Ҳасанов, Зоҳир Пиримов, Зафар Полвонов ҳамда Шоҳназар Норбеков. Қолганлар билан клуб хайрлашди ва уларнинг ўрнига Миржалол Қўшоқович Олмалиққа ҳимоячилар – Бобур Йўлдошев, Сардор Раҳмонов, Сайдулло Раҳматов, Акмал Шораҳмедов, Мирғиёс Сулаймонов, ярим ҳимоячилар Мурод Тошматов, Миржамол Қосимов, Санъат Шихов, Дилшод Жўраев ҳамда ҳужум чизиғи вакиллари Шаҳзод Нурматов ва Жасур Ҳакимовларни чорлади.\nКўриниб турибдики, АГМК сафида яққол юлдуз футболчи йўқ. Қосимов имкониятдан келиб чиққан ҳолда яхши савиядаги футболчиларни тўплаб, қисқа муддатда рақобатбардош жамоа тузишга ҳаракат қилган. Бунинг яхши тарафи, таркибдаги футболчиларнинг савияси ва маҳорати деярли тенг, машҳурлик борасида ҳам баъзи футболчиларни истисно қилмаганда барча баробар. Бу эса янгидан шакллантирилаётган жамоада ҳар бир позиция учун рақобатни ошириб юборади. Рақобат бор жойда эса табиийки ўсиш ҳам бўлади.\nШу билан бирга АГМК сафида ОЧЛ ҳавосидан баҳра бўлган тажрибали футболчилар ҳам йўқ эмас. Жумладан, Жасур Ҳасанов бу мусобақада “Машъал”, “Бунёдкор”, “Локомотив” жамоалари шарафини қилган ва унинг бой тажрибаси олмалиқлик футболчиларга қўл келади. Акмал Шораҳмедов ҳам бу мусобақада бир неча бор иштирок этган ва ниҳоят “Насаф”дан жалб этилган Сайдулло Раҳматов учун ҳам Осиё футболи бегона эмас. Улар ёнига Қосимов АГМК жамоасига жалб этган легионерлар – Миролюб Костич ва Марко Зочевич қўшилгач, Ўзбекистон кубоги соҳиби ҳам бинойидек жамоага айланади. Бир сўз билан айтганда, АГМК ОЧЛга шай.\nБугун тунда, аниқроғи 10 февраль куни соат 01:45да АГМКнинг рақиби “Истиқлол” (Душанбе) жамоаси Истанбул – Тошкент йўналиши орқали юртимизга етиб келди. Бугун ҳар икки жамоа машғулотларни Олмалиқ шаҳридаги ОКМК спорт мажмуасида олиб боришади. Эртага соат 11:30да иккала жамоа мураббийлари иштирокида ўйинолди матбуот анжумани ўтказилиши режалаштирилган. Анжуман пойтахтимиздаги “Lotte” меҳмонхонасининг “Регистон” залида бўлиб ўтади. Унда дастлаб соат 11:30да “Истиқлол” бош мураббийи Ҳаким Фузайлов иштирок этса, соат 12:00дан АГМК устози Миржалол Қосимов журналистларнинг саволларига жавоб қайтаради.\n11 февраль кунги машғулотлар Тошкент шаҳридаги “Жар” стадионида бўлиб ўтади. Соат 11:00да АГМК ва соат 16:00да “Истиқлол” ўйинолди расмий машғулотини ўтказади. Машғулотларнинг дастлабки 15 дақиқаси ОАВ вакиллари учун очиқ.\nЭслатиб ўтамиз, АГМК ҳамда “Истиқлол” жамоалари ўртасидаги ОЧЛ саралаш баҳси 12 февраль куни Олмалиқ шаҳридаги ОКМК спорт мажмуасида соат 16:00да бошланади.\nОтабек Эшмаматов, ЎзА